ΘΕΩΡΙΑ ΓΛΩΣΣΑΣ

ΚΕΙΜΕΝΙΚΑ ΕΙΔΗ -ΚΕΙΜΕΝΙΚΟΙ ΤΥΠΟΙ

Τα κείμενα παράγονται και νοηματοδοτούνται πάντοτε μέσα σε ένα κοινωνικοπολιτισμικό πλαίσιο, το οποίο περιλαμβάνει το σύνολο των αντιλήψεων, των αξιών, των στάσεων κ.λπ. που φέρουν οι ομιλητές/-τριες στην κοινωνική τους αλληλεπίδραση. Ως προϊόντα μιας κοινωνικής διεργασίας μπορούν να κατηγοριοποιηθούν σε είδη, ανάλογα με τον σκοπό για τον οποίο παράγονται και χρησιμοποιούνται από τα μέλη ενός πολιτισμού για την επίτευξη της επικοινωνίας.

Τα σχολικά κειμενικά είδη κατηγοριοποιούνται ως εξής:

**Α) Περιγραφή**

Ως κοινωνική διαδικασία οργανώνει τα πράγματα σε καθημερινά και τεχνικά πλαίσια νοήματος∙ πραγματώνεται σε προσωπικές/κοινές και τεχνικές περιγραφές, σε πληροφοριακές και επιστημονικές εκθέσεις-αναφορές και ορισμούς.

**Η δομή της περιγραφής**

Η διαδικασία της περιγραφής ξεκινά συνήθως από την ονομασία του περιγραφόμενου αντικειμένου, ακολουθεί η ταξινόμησή του σε κάποιο γένος και καταλήγει στην παρουσίαση της εμφάνισης, των ιδιοτήτων, των λειτουργιών του κ.λπ.

**Η γλώσσα της περιγραφής**

**1. Ρήματα**: τα ρήματα στην περιγραφή, επειδή αυτή οργανώνεται στον άξονα του χώρου και όχι του χρόνου, βρίσκονται συνήθως στον ενεστώτα και είναι συχνότατα συνδετικά, όταν σκοπός είναι η ταξινόμηση και η παράθεση χαρακτηριστικών, δράσης για περιγραφή συμπεριφορών ή κρίσης για την απόδοση υποκειμενικών σχολίων.

**2. Επίθετα**: αποτελούν το κυριότερο συστατικό της γλώσσας σε μια περιγραφική διαδικασία που πρέπει να χαρακτηρίζεται από ακρίβεια. Τα επίθετα λοιπόν αποδίδουν τις ιδιότητες των περιγραφόμενων αντικειμένων.

**3. Συνδετικές/διαρθρωτικές λέξεις/φράσεις**: κειμενικοί δείκτες, επιρρηματικοί προσδιορισμοί που δηλώνουν τον χώρο (πάνω, κάτω, μπροστά, πίσω, αριστερά, δεξιά κ.λπ.).

**Β) Εξήγηση**

Ως κοινωνική διαδικασία ερμηνεύει, μέσω της ακολουθίας/διαδοχής, τα φαινόμενα σε σχέσεις χρονικότητας ή και αιτιότητας.

**Η δομή της εξήγησης**

Το εισαγωγικό στάδιο της εξήγησης περιλαμβάνει συνήθως την κατηγοριοποίηση και περιγραφή του φαινομένου, του γεγονότος ή της έννοιας. Το κυρίως επεξηγηματικό μέρος αποτελείται από τη διαδοχή των βημάτων/διαδικασιών που οργανώνονται σε χρονική ή αιτιολογική σειρά και αποδίδουν το «πώς» και το «γιατί» του φαινομένου. Το τελευταίο (συνήθως προαιρετικό) στάδιο περιέχει προσωπικές παρατηρήσεις, κρίσεις και ερμηνείες του πομπού.

**Η γλώσσα της εξήγησης**

Η γλώσσα της εξήγησης παρουσιάζει ορισμένα κοινά χαρακτηριστικά:

**1. Κοινά ουσιαστικά** **(συνήθως αφηρημένα**), καθώς η εξήγηση αναφέρεται σε συγκεκριμένες διαδικασίες που αφορούν ευρύτερες κατηγορίες φαινομένων, γεγονότων ή εννοιών.

**2. Ρήματα** (συνήθως σε ενεστώτα χρόνο) δράσης και ρήματα σκέψης.

**3. Συνδετικές/διαρθρωτικές λέξεις/φράσεις** που δηλώνουν χρονικές και αιτιολογικές σχέσεις.

**4. Φράσεις πιθανολόγησης** (π.χ. μπορεί, ενδέχεται, ίσως), καθώς συχνά η εξήγηση παίρνει τον χαρακτήρα των οδηγιών ή της επιχειρηματολογίας.

**Γ) Οδηγίες**

Ως κοινωνική διαδικασία οι οδηγίες αποτελούν λογικές ακολουθίες, με τις οποίες καθοδηγούνται πράξεις ή συμπεριφορές ∙ διακρίνονται σε διαδικαστικά (π.χ. οδηγίες χρήσης) και μη διαδικαστικά κείμενα (π.χ. συμβουλές για υποψήφιους/-ιες, που μπορεί να ανήκουν και στην επιχειρηματολογία).

**Η δομή των οδηγιών**

Οι διαδικαστικές οδηγίες ακολουθούν συνήθως ένα τυπικό οργανωτικό πρότυπο. Το κείμενο ξεκινά με την αναφορά στον στόχο της δράσης (συχνά και στον τίτλο) και ακολουθεί μία σύντομη εισαγωγή, η οποία άλλοτε εξηγεί το περιεχόμενο των οδηγιών, άλλοτε προτρέπει τον δέκτη να εστιάσει την προσοχή του στο περιεχόμενο των οδηγιών που θα ακολουθήσουν. Στη συνέχεια παρατίθεται μία λίστα με τα μέσα, συστατικά, υλικά κ.λπ., συνήθως με τη σειρά χρήσης τους. Το στάδιο αυτό συχνά παραλείπεται (π.χ. στις οδηγίες χρήσης μιας συσκευής). Το κείμενο ολοκληρώνεται με την αναφορά στην ακολουθία των βημάτων που καθορίζουν το «πώς» ο στόχος θα επιτευχθεί. Και τα τρία στάδια (στόχος - υλικά - εκτέλεση) μπορεί να συνοδεύονται από σχόλια ή εικόνες, σκίτσα κ.λπ. ή και να αριθμούνται.

Οι μη διαδικαστικές οδηγίες διαφοροποιούνται σημαντικά ως προς την οργάνωσή τους κι έτσι, ό,τι τις χαρακτηρίζει είναι η ιδιαίτερη χρήση της γλώσσας. Κοινό τους χαρακτηριστικό είναι και σε αυτές η αρχική αναφορά στον στόχο. Ωστόσο η σειρά των προτροπών δεν φαίνεται να διαδραματίζει εδώ σημαντικό ρόλο, καθώς ο πομπός παρέχει στον δέκτη διαφορετικές προτάσεις και επιχειρήματα χωρίς αυστηρότητα και δογματισμό.

**Η γλώσσα των οδηγιών**

Τόσο οι διαδικαστικές όσο και οι μη διαδικαστικές οδηγίες παρουσιάζουν ορισμένα κοινά χαρακτηριστικά στη γλώσσα:

**1. Άμεσες ή έμμεσες (με τη χρήση αναφοράς ή έλλειψης) προσφωνήσεις.**

**2. Ρήματα δράσης**, για να αποδοθούν οι διαδικασίες που απαιτούνται για την επίτευξη του στόχου.

**3. Ρήματα σε ενεστώτα χρόνο (για να δημιουργεί η αίσθηση διαχρονικότητας) και (συχνά) σε έγκλιση προστακτική ή προτρεπτική υποτακτική**.

**4. Α’ πληθυντικό πρόσωπο**, που δίνει έναν τόνο οικειότητας στο κείμενο και εντάσσει τον πομπό στην ίδια ομάδα ανθρώπων με τον δέκτη.

**5. Επιρρήματα** που χρησιμοποιούνται, για να τροποποιηθούν σημασιολογικά τα ρήματα ή να προστεθούν πληροφορίες σχετικά με τον τρόπο υλοποίησης του στόχου.

**6. Χρονικές διαρθρωτικές/συνδετικές λέξεις/φράσεις**, που τοποθετούν τις ενέργειες στην ορθή σειρά και αιτιολογικοί προσδιορισμοί για την αποσαφήνιση των αιτίων.

**7. Συνδετικές/διαρθρωτικές λέξεις/φράσεις που δηλώνουν προϋπόθεση**, για να αποδοθεί μία προκείμενη πάνω στην οποία βασίζεται μία εντολή ή δήλωση.

**8. Φράσεις πιθανολόγησης** (π.χ. μπορεί, ενδέχεται, ίσως) και ρητορικά ερωτήματα που περιορίζουν τον βαθμό της υποχρέωσης να ολοκληρωθεί ο στόχος (συνήθως στις μη διαδικαστικές οδηγίες).

**9. Κοινά ουσιαστικά (συνήθως συγκεκριμένα)** που αποδίδουν τα μέσα, τα υλικά, τα συστατικά κ.λπ.

**Δ) Επιχειρηματολογία**

Στην επιχειρηματολογία, ως διαδικασία ανάπτυξης μιας θέσης, ο στόχος είναι να πειστούν οι αναγνώστες/-τριες ή οι ακροατές/-τριες και να αποδεχθούν μια άποψη. Σε κάποιες περιπτώσεις η επιχειρηματολογία μοιάζει με εξήγηση/αιτιολόγηση, καθώς και τα δύο είδη έχουν να κάνουν με αιτιότητα. Η διαφορά είναι ότι η επιχειρηματολογία σχετίζεται κυρίως με άποψη και πειθώ, ενώ η εξήγηση στην αντικειμενική καταγραφή του «τι» και του «πώς». Τα κείμενα επιχειρηματολογίας διακρίνονται σε: δοκίμια (προβάλλεται μια άποψη και παρέχονται στοιχεία για τη στήριξή της), εκθέσεις, συζητήσεις/αντιπαραθέσεις (θεώρηση ενός θέματος από πολλές απόψεις), ερμηνείες κ.ά.

**Η δομή της επιχειρηματολογίας**

Η επιχειρηματολογία έχει λιγότερο ή περισσότερο τυπική δομή: ξεκινά από έναν ισχυρισμό/αποδεικτέα θέση, ακολουθούν επιχειρήματα και τεκμήρια που την υποστηρίζουν και καταλήγει σε ένα συμπέρασμα.

**Η γλώσσα της επιχειρηματολογίας**

Στα επιχειρηματολογικά κείμενα συναντάμε ορισμένα κοινά χαρακτηριστικά:

**1. Σαφήνεια** (κυριολεξία, αποφυγή της πολυσημίας, ακρίβεια στη χρήση του λεξιλογίου, ειδικοί όροι κ.λπ.)

**2. Ονοματοποίηση:** Η διαδικασία μετατροπής ενός ρήματος ή ενός επιθετικού προσδιορισμού σε ουσιαστικό (π.χ. υπολογίζω > υπολογισμός, αλλάζω > αλλαγή, ικανός > ικανότητα, φτωχός > φτωχοποίηση). Η γραμματική αυτή μετατόπιση δεν αφορά μόνο την παραγωγή, αλλά έχει συνέπειες και στο νόημα, εφόσον οι ονοματοποιημένοι τύποι φέρουν τα σημασιολογικά χαρακτηριστικά τόσο των ρηματικών διαδικασιών ή των ιδιοτήτων από όπου προέρχονται όσο και το αποτέλεσμα αυτών των διαδικασιών ή των ιδιοτήτων. Η ονοματοποίηση χαρακτηρίζει τα επιστημονικά κείμενα και τα «ακαδημαϊκά» είδη λόγου, όπως το δοκίμιο ή οι τεχνικές αναφορές, που επεξεργάζονται αφηρημένες και τεχνικές έννοιες.

**3. Παθητική σύνταξη**

**4. Διαρθρωτικές λέξεις/φράσεις π**ου δηλώνουν σχέσεις χρόνου, αντίθεσης, αιτίου και αποτελέσματος, συμπεράσματος κ.λπ.

**5. Ρητορικά ερωτήματα**

**6. Αποφαντικές (δηλωτικές) προτάσεις**

**7. Επιστημική και δεοντική τροπικότητα** :Διακρίνεται σε επιστημική, που σχετίζεται με τον βαθμό βεβαιότητας του ομιλητή (υπόθεση, δυνατότητα, πιθανότητα, βεβαιότητα), και δεοντική, που σχετίζεται με την αναγκαιότητα πραγματοποίησης αυτού για το οποίο γίνεται λόγος (επιθυμία, ευχή, πρόθεση, υποχρέωση). Εκφράζεται με ποικίλους τρόπους (επιρρήματα, απρόσωπα τροπικά ρήματα, συνδυασμοί μορίων, το ποιόν των ρηματικών ενεργειών, χρόνοι ή εγκλίσεις κ.λπ.)

**8. Πλούσια στίξη**

**Η ρητορική της επιχειρηματολογίας**

Σύμφωνα με τη Ρητορική του Αριστοτέλη, από τη στιγμή που κάθε μορφής επικοινωνία περιέχει τρεις κύριους παράγοντες (πομπός - δέκτης - μήνυμα), τότε οι **τρόποι πειθούς** δεν μπορεί παρά να αναφέρονται:

**α) στο ήθος του πομπού**

Η πειθώ επιτυγχάνεται μέσω της επίκλησης στο ήθος του πομπού, όταν ο λόγος συγκροτείται με σκοπό να καταστήσει τον ομιλητή/συγγραφέα αξιόπιστο στα μάτια του ακροατή/αναγνώστη: σώφρονα (γνώστη του θέματος, λογικό, αντικειμενικό κ.λπ.), ηθικό χαρακτήρα και καλοπροαίρετο (σκέφτεται το καλό του δέκτη). Για τον ίδιο σκοπό επικαλείται κάποια αυθεντία (επίκληση στην αυθεντία) ή ανασκευάζει τα επιχειρήματα του αντιπάλου κάνοντας προσωπική επίθεση εναντίον του (επίθεση στο ήθος του αντιπάλου).

**β) στη συναισθηματική κατάσταση του δέκτη (πάθος)**

Η επιτυχία της προσπάθειας επηρεασμού του δέκτη εξαρτάται και από τη συναισθηματική διάθεση του ακροατηρίου. Διότι οι άνθρωποι δεν κρίνουν με τον ίδιο τρόπο, όταν χαίρονται και θρηνούν, ή όταν είναι φιλικοί ή εχθρικοί. Γι’ αυτό ο ομιλητής/συγγραφέας οφείλει να γνωρίζει τα συναισθήματα του κοινού (ακροατών/αναγνωστών) στο οποίο απευθύνεται, αλλά και τα κοινωνικά και πολιτισμικά χαρακτηριστικά του, τα διανοητικά (γνώσεις, εμπειρίες, ενδιαφέροντα), τα βουλητικά (ανάγκες, προσδοκίες, επιδιώξεις) και υπαρξιακά (στάσεις, συμπεριφορές, νοοτροπίες).

**γ) στο επιχείρημα καθαυτό (λόγος)**

Ο λόγος της πειθούς επικαλείται τέλος την κοινή λογική με τη μορφή **επιχειρημάτων.** Υπάρχουν δύο τύποι: οι επαγωγές και οι παραγωγές. Στην επαγωγή χρησιμοποιούνται δεδομένα, η αλήθεια των οποίων μπορεί να ελεγχθεί εμπειρικά (π.χ. παραδείγματα), για να στηριχθεί μία γενίκευση, ενώ στην παραγωγή γενικές αρχές, αξιώματα κ.λπ.: **ΤΕΚΜΗΡΙΑ**

**ΑΝΑΛΥΤΙΚΑ: ΤΡΟΠΟΙ και ΜΕΣΑ ΠΕΙΘΟΥΣ**

1. **Επίκληση στη λογική**

***Μέσα πειθούς:***

α. **Επιχειρήματα** (λογικές κατασκευές που χρησιμοποιούνται κυρίως στην ανάπτυξη της παραγράφου με αιτιολόγηση και αίτιο – αποτέλεσμα)

β**. Τεκμήρια** (i. παραδείγματα ii. ιστορικά γεγονότα iii. στατιστικά δεδομένα iv. επιστημονικά πορίσματα v. ντοκουμέντα, μαρτυρίες , αυθεντία κ.λπ)

Για να καταδειχθεί η **ορθότητα ενός επιχειρήματος** – συλλογισμού, θα πρέπει αυτό (αυτός) να διατυπωθεί και να αναδειχθεί στην απλότητά του, δίχως περιττούς προσδιορισμούς. Η κατάδειξη της ορθότητας του συλλογισμού θα γίνει μέσα από την ανάδειξή του. Γι’ αυτό το επιχείρημα – συλλογισμός θα πρέπει να διατυπωθεί στα βασικά του νοήματα, με απλές προτάσεις της τυπικής λογικής.

***α. Ορθότητα = εγκυρότητα + αλήθεια***

***β. Εγκυρότητα: σωστή λογική πορεία***

***γ. Αλήθεια: ανταπόκριση του επιχειρήματος (του συμπεράσματος και των προκείμενων) προς την πραγματικότητα***

Όταν ο συλλογισμός δείχνει έγκυρος, αλλά δεν είναι αληθής, τότε είναι **παραλογισμός.** Αν διαπιστώνεται και πρόθεση εξαπάτησης τότε είναι και σόφισμα.

1. **Επίκληση στο συναίσθημα**

***Μέσα πειθούς:***

α. Αφήγηση γεγονότων

β. Περιγραφή καταστάσεων

γ. Χρήση συγκινησιακά φορτισμένων λέξεων

δ. Το χιούμορ, η ειρωνεία

ε. Η κινδυνολογία

ζ. ρητορικές ερωτήσεις

η. αυταπόδεικτες έννοιες

Σημείωση: Κατά την επίκληση στο συναίσθημα δε χρησιμοποιούνται τόσο επιχειρήματα ή τεκμήρια, αλλά η πειθώ επιτυγχάνεται κυρίως με τη συναισθηματοποίηση – συγκίνηση του δέκτη.

1. **Επίκληση στην αυθεντία**

***Μέσα πειθούς:***

α. παροιμίες, γνωμικά, ρητά (λαϊκή σοφία)

β. αποφθέγματα, λόγια μεγάλων διανοητών

 **Επίκληση στο ήθος του ομιλητή:**

***Μέσα πειθούς:***

α. προβολή των ηθικοπνευματικών αρετών του ομιλητή ή συγγραφέα,

β. παρουσίαση των θετικών στοιχείων της προσωπικότητάς του,

ώστε η πειθώ να μην απορρέει από επιχειρήματα ή τεκμήρια, αλλά από την αξιοπιστία, την ακεραιότητα, την ανωτερότητα κ.λπ. του ομιλούντος

1. **Επίθεση στο ήθος του αντιπάλου:**

***Μέσα πειθούς:***

α. προβολή των ελαττωμάτων, των αδυναμιών, των αρνητικών της προσωπικότητας του αντιπάλου,

β. των προκλητικών ή προσβλητικών για τα «χρηστά ήθη» στοιχείων της ιδιωτικής του ζωής, με σκοπό την αμαύρωση της τιμής και της υπόληψής του και την αποτροπή των δεκτών από την υποστήριξή του.

ΣΥΛΛΟΓΙΣΜΟΙ

**Επιχείρημα** ονομάζεται ένα οργανωμένο σύνολο λογικών προτάσεων – κρίσεων (προκείμενες) από τις οποίες προκύπτει ένα λογικό συμπέρασμα. Είναι δυνατόν μία από τις προτάσεις αυτές να εκφέρεται με ερώτηση (ρητορικό ερώτημα).

**Συλλογισμός** είναι η διαδικασία , η μέθοδος με την οποία ο ομιλητής διαρθρώνει κάθε επιχείρημα . Ο συλλογισμός, δηλαδή είναι ένας στοχασμός, η ρητή έκφραση του οποίου αποτελεί το επιχείρημα. Όταν η διατύπωσή του είναι συνοπτική και περιλαμβάνει μόνο προτάσεις – κρίσεις, τότε λέγεται τυπικός συλλογισμός της λογικής (βλ. παρακάτω). Ο συλλογισμός μπορεί να αναπτύσσεται σε μία παράγραφο ή να εκτείνεται στο σύνολο ενός κειμένου :

**α . Παράγραφος**: τα μέρη του συλλογισμού ( προκείμενες – συμπέρασμα ) αντιστοιχούν στα δομικά μέρη της παραγράφου ( θεματική περίοδος , λεπτομέρειες – σχόλια , περίοδος κατακλείδα ) .

**β . Κείμενο**: η επιχειρηματολογία αναπτύσσεται στο κύριο μέρος του κειμένου , ενώ η θέση του συγγραφέα ( κατευθυντήρια ή κύρια ιδέα ανάπτυξης ) συνήθως προηγείται των αποδείξεων ( στον πρόλογο ) , μπορεί όμως και να έπεται ( στον επίλογο ) .

***Άρα: Το επιχείρημα εμπεριέχει συλλογισμό ή σειρά συλλογισμών για τη στήριξη ή την ανατροπή μιας θέσης.***

Τα είδη των τυπικών συλλογισμών της λογικής διακρίνονται με βάση τα εξής κριτήρια:

α. **Την πορεία (συλλογιστική) που ακολουθεί ο νους** για να φθάσει στο συμπέρασμα ( σε παραγωγικούς, επαγωγικούς, αναλογικούς),

β. **Το είδος των προτάσεων** που αποτελούν τις προκείμενες (σε κατηγορικούς, υποθετικούς, διαζευκτικούς),

γ. **Τον αριθμό των προκειμένων** (σε άμεσους κι έμμεσους).

α. Είδη συλλογισμών , **συλλογιστική πορεία** (διάκριση κατά τη νοητική πορεία προς το συμπέρασμα, είδη συλλογισμών με βάση τη λογική) :

Οι τυπικοί συλλογισμοί της λογικής διακρίνονται με βάση την πορεία που ακολουθεί ο νους ώστε να φτάσει στο συμπέρασμα, σε παραγωγικούς, επαγωγικούς κι αναλογικούς συλλογισμούς.

**Παραγωγικός** είναι ο συλλογισμός ( παραγωγή – επεξήγηση ) που ξεκινά από το γενικό και αφηρημένο σημείο (μια αρχή, μια υπόθεση, έναν ορισμό, έναν κανόνα κ.ά.) που θεωρείται ότι έχει αποδεδειγμένη ισχύ, διατυπώνει μια καθολικά αποδεκτή αλήθεια ή αποτελεί εύλογη υπόθεση (μείζων προκείμενη), και καταλήγει στο ειδικό/συγκεκριμένο συμπέρασμα, που διευκρινίζει μια συγκεκριμένη πρόταση ή άποψη ( Γ>Ε ) .

Άρα: Παραγωγικός συλλογισμός

1η προκείμενη: μείζων (γενικό)

2η προκείμενη: ελάσσων (ειδικό)

Συμπέρασμα: ειδικό

Στην περίπτωση αυτή η θέση του συγγραφέα προηγείται της απόδειξης, ενώ η πορεία της σκέψης είναι αναλυτική . **Η παραγωγική μέθοδος οδηγεί σε βέβαια συμπεράσματα**,

Παραδείγματα: α) α΄ προκείμενη: Οι ιστορικοί χρόνοι του ρήματος αναφέρονται στο παρελθόν.

β΄ προκείμενη: Ο αόριστος είναι ιστορικός χρόνος.

Συμπέρασμα: Άρα, ο αόριστος αναφέρεται στο παρελθόν.

β) α΄ προκείμενη: Όπου απουσιάζει ο ανταγωνισμός, ο άνθρωπος δεν πλουτίζει τα εφόδιά του.

β΄ προκείμενη: Σε παλαιές εποχές απουσίαζε ο ανταγωνισμός.

Συμπέρασμα: Άρα, ο άνθρωπος σε παλιές εποχές δεν πλούτιζε τα εφόδιά του.

 **Eπαγωγικός** είναι ο συλλογισμός ( επαγωγή – παράθεση ) στον οποίο από τα επιμέρους στοιχεία συνάγεται ένα συμπέρασμα για το όλον, δηλαδή ξεκινά από το ειδικό και συγκεκριμένο σημείο (παρατηρήσεις, παραδείγματα, στατιστικά δεδομένα, συγκεκριμένες απόψεις…) που λαμβάνεται ως αφετηρία μέσα από την εξέταση ενός περιορισμένου αριθμού περιπτώσεων (μείζων προκείμενη), έπειτα εντάσσει το ειδικό στοιχείο της μείζονας πρότασης σ’ ένα ευρύτερο σύνολο, ή παρουσιάζεται η κοινή ιδιότητα που διακρίνει όλες τις ειδικές περιπτώσεις που έχουν καταγραφεί στη μείζονα περίπτωση (ελάσσονα προκείμενη) και στο τέλος συνάγεται ένα γενικό και αφηρημένο συμπέρασμα (στον κανόνα, στη γενική αρχή) πιθανολογικά, με την ιδέα πως ό,τι ισχύει για το επιμέρους τμήμα θα ισχύει και για όλα τα τμήματα του συνόλου ( Ε>Γ ) .

Άρα: Επαγωγικός συλλογισμός

1η προκείμενη: μείζων (ειδικό)

2η προκείμενη: ελάσσων (γενικό)

Συμπέρασμα: γενικό

Είναι, δηλαδή, ο συλλογισμός που ξεκινά από ειδικές – συγκεκριμένες διαπιστώσεις , για να καταλήξει σε γενικό – αφηρημένο συμπέρασμα (το όλον). Σ’ αυτήν την περίπτωση η θέση του συγγραφέα έπεται της απόδειξης , ενώ η πορεία της σκέψης χαρακτηρίζεται συνθετική . **Ο επαγωγικός συλλογισμός οδηγεί συνήθως σε πιθανά συμπεράσματα .**

Παραδείγματα: α) α΄προκείμενη: Ο παρατατικός, ο αόριστος και ο υπερσυντέλικος αναφέρονται στο παρελθόν,

β΄ προκείμενη: Οι χρόνοι αυτοί είναι οι ιστορικοί χρόνοι του ρήματος.

Συμπέρασμα: Άρα, οι ιστορικοί χρόνοι του ρήματος αναφέρονται στο παρελθόν.

β) α΄ προκείμενη: Η τηλεόραση συχνά προβάλλει τη βία.

β΄ προκείμενη: Η τηλεόραση είναι ένα από τα ΜΜΕ.

Συμπέρασμα: Άρα, τα ΜΜΕ συχνά προβάλλουν τη βία.

ΕΠΙΣΗΜΑΝΣΗ: Όταν ζητηθεί συλλογιστική πορεία γράφουμε μόνο την πρώτη κατηγορία συλλογισμών ( παραγωγικός , επαγωγικός , αναλογικός ) κι όταν ζητηθεί είδος συλλογισμού ή να χαρακτηρίσουμε ένα συλλογισμό , γράφουμε ένα στοιχείο κι από τις δύο κατηγορίες ( δηλ. παραγωγικός , επαγωγικός , αναλογικός και διαζευκτικός , υποθετικός , κατηγορικός ) , η απάντηση δηλαδή έχει δύο άξονες . Επίσης , χαρακτηρίζουμε ένα συλλογισμό διαζευκτικό , υποθετικό , κατηγορικό όταν μας ζητηθεί να τον χαρακτηρίσουμε με κριτήριο το είδος των προτάσεων – προκειμένων του συλλογισμού.

**β. Διάκριση κατά το είδος των προκείμενων προτάσεων**

Οι τυπικοί συλλογισμοί της λογικής διακρίνονται με βάση το είδος των προτάσεων που αποτελούν τις προκείμενες σε κατηγορικούς, υποθετικούς και διαζευκτικούς συλλογισμούς:

**Κατηγορικός συλλογισμός** : είναι ο συλλογισμός του οποίου οι προκείμενες είναι κατηγορικές προτάσεις, δηλαδή προτάσεις στις οποίες το υποκείμενο συνδέεται με το κατηγόρημα (δηλαδή ένα συνδετικό ρήμα και το κατηγορούμενο), χωρίς να διατυπώνονται όροι ή επιφυλάξεις. Με άλλα λόγια, στις κατηγορικές (ή αποφαντικές) κρίσεις εκφράζονται θέσεις που δεν επιδέχονται αμφισβήτηση.

**Επισήμανση:** Οι προκείμενες έχουν έναν κοινό όρο που τις συνδέει, ο οποίος δεν υπάρχει στο συμπέρασμα. Ο όρος αυτός ονομάζεται **μέσος όρος**.

Παράδειγμα :

α΄ προκείμενη: Ο άνθρωπος είναι θηλαστικό.

β΄ προκείμενη: Είμαι άνθρωπος.

Συμπέρασμα: Άρα, είμαι θηλαστικό.

(Ο μέσος όρος που συνδέει τις προκείμενες στον προηγούμενο συλλογισμό είναι η λέξη «άνθρωπος»).

**Υποθετικός συλλογισμός** : είναι ο συλλογισμός όπου η μία τουλάχιστον προκείμενη εμπεριέχει υποθετική πρόταση με απόδοση σε μια κύρια .

Παράδειγμα :

α΄ προκείμενη: Αν οι βιομηχανίες λειτουργούν ανεξέλεγκτα, το περιβάλλον μολύνεται.

Β΄ προκείμενη: Στην Αθήνα οι βιομηχανίες λειτουργούν ανεξέλεγκτα.

Συμπέρασμα: Άρα, το περιβάλλον της μολύνεται.

**Διαζευκτικός συλλογισμός** : είναι ο συλλογισμός όπου η μία έστω προκείμενη είναι διαζευκτική πρόταση . Το συμπέρασμα εμπεριέχει την επιλογή του ενός σκέλους της διάζευξης .

Παράδειγμα :

α΄ προκείμενη: Τα Αρχαία Ελληνικά ή ως μάθημα γενικής παιδείας ή ως μάθημα κατεύθυνσης.

β΄ προκείμενη: Ο Αριστοτέλης εξετάζεται ως μάθημα κατεύθυνσης.

Συμπέρασμα: Άρα, δεν εξετάζεται ως μάθημα γενικής παιδείας.

γ. **Διάκριση κατά τον αριθμό των προκειμένων**

Οι τυπικοί συλλογισμοί της λογικής διακρίνονται με βάση τον αριθμό των προτάσεων που αποτελούν τις προκείμενες, σε άμεσους κι έμμεσους συλλογισμούς.

**Άμεσοι συλλογισμοί:** Άμεσος θεωρείται ο συλλογισμός του οποίου το συμπέρασμα προκύπτει από μία μόνο πρόταση / κρίση, δηλαδή έχει μία προκείμενη.

Παράδειγμα άμεσου συλλογισμού:

Προκείμενη: Οι επιχειρήσεις δεν είναι πρόθυμες να επωμιστούν τις δαπάνες για τη λήψη φιλοπεριβαλλοντικών μέτρων.

Συμπέρασμα: Άρα, οι επιχειρήσεις ρυπαίνουν το περιβάλλον.

**Έμμεσοι συλλογισμοί**: Έμμεσος θεωρείται ο συλλογισμός του οποίου το συμπέρασμα προκύπτει από δύο ή περισσότερες προτάσεις / κρίσεις, δηλαδή δύο ή περισσότερες προκείμενες.

Παράδειγμα έμμεσου συλλογισμού:

α΄ προκείμενη: Η Μ. Βρετανία είναι οικονομικά ανεπτυγμένο κράτος.

β΄ προκείμενη: Η οικονομική ανάπτυξη ενός κράτους, του παρέχει τη δυνατότητα να προβεί σε κοινωνικές παροχές.

Συμπέρασμα: Άρα, η Μ. Βρετανία είναι σε θέση να οργανώσει ένα ισχυρό κράτος πρόνοιας για την ανακούφιση των αναξιοπαθούντων και των ευπαθέστερων κοινωνικών στρωμάτων.

**Ε) Αφήγηση**

Η διαδικασία της αφήγησης επιτυγχάνεται μέσω της ακολουθίας προσώπων και γεγονότων στον χώρο και στον χρόνο. Τα αφηγηματικά κείμενα διακρίνονται σε προσωπικές διηγήσεις, ιστορικές διηγήσεις, ιστορίες, μύθοι, παραμύθια, αφηγήσεις.

**Η δομή της αφήγησης**

Οι κειμενικοί τύποι που εντάσσονται στο είδος της αφήγησης είναι τόσοι και διαφορετικοί μεταξύ τους, ώστε να είναι δύσκολη η διαμόρφωση ενός προτύπου που να βρίσκει εφαρμογή στο σύνολό τους. Ένα από τα μοντέλα που έχουν προταθεί (και βρίσκει εφαρμογή και στις αντικειμενικές και στις υποκειμενικές αφηγήσεις) είναι αυτό των Labov & Waletzky (1967) που περιέχει τα εξής δομικά μέρη:

1. Προσανατολισμός: πληροφορίες για τους «ήρωες», τον χώρο και τον χρόνο· η αρχική κατάσταση.

2. Περιπέτεια: το πρόβλημα που εμφανίζεται, τα γεγονότα που ανατρέπουν την αρχική κατάσταση· η δράση για την επίλυσή του, τα εμπόδια και το αποτέλεσμα της δράσης.

3. Αξιολόγηση: σχολιασμός (ρητός ή με παραγλωσσικά μέσα) των γεγονότων από τον αφηγητή.

4. Λύση: η τελική έκβαση (συχνά ταυτίζεται με την αξιολόγηση).

5. Κατάληξη: καταληκτικές φράσεις, συμπεράσματα, επιμύθιο κ.λπ. με τα οποία γίνεται αναγωγή στον παροντικό χρόνο, την αρχική κατάσταση.

**Η γλώσσα της αφήγησης**

Στο είδος της αφήγησης παρουσιάζονται ορισμένα κοινά γλωσσικά χαρακτηριστικά:

**α) Ρήματα**: συνήθως σε παρελθοντικούς χρόνους (κυρίως αόριστο), χωρίς να είναι σπάνιος και ο «ιστορικός ενεστώτας»· στην «περιπέτεια» χρησιμοποιούνται συνήθως ρήματα που δηλώνουν κίνηση/δράση, ενώ στον «προσανατολισμό», την «αξιολόγηση» και τη «λύση» ρήματα κρίσης/βούλησης κ.λπ.

**β) Διαρθρωτικές λέξεις/φράσεις**: δηλώνουν σχέσεις χρόνου, αιτίου και αποτελέσματος, σκοπού.

**γ) Ρυθμός**: επαναλήψεις, παρηχήσεις κ.λπ.

**ΚΕΙΜΕΝΙΚΑ ΕΙΔΗ: είναι κ**οινωνικές διαδικασίες που:

**Περιγράφουν**: μέσω της διαδικασίας της κατηγοριοποίησης των πραγμάτων σε κοινά/καθημερινά και τεχνικά πλαίσια νοήματος

**Εξηγούν**: μέσω της διαδικασίας της διαδοχής των φαινομένων σε σχέσεις χρονικότητας ή/και αιτιότητας

**Καθοδηγούν**: μέσω της διαδικασίας της λογικής διαδοχής δραστηριοτήτων ή συμπεριφορών

**Επιχειρηματολογούν:** μέσω της διαδικασίας της ανάπτυξης μιας πρότασης ώστε να πείσει για την αποδοχή μιας άποψης

**Αφηγούνται:** μέσω της διαδικασίας της διαδοχής προσώπων και γεγονότων στο χώρο και στο χρόνο

Χρησιμοποιούνται συνήθως:

Τα κείμενα περιγραφών σε: Προσωπικές περιγραφές, Καθημερινές περιγραφές, Τεχνικές περιγραφές, Περιγραφικές αναφορές, Επιστημονικές αναφορές, Ορισμούς

Τα κείμενα εξήγησης σε: Εξηγήσεις (πώς), Εξηγήσεις (γιατί), Πραγματείες, Εξηγήσεις μέσω παραδειγμάτων

Τα κείμενα καθοδήγησης σε: Διαδικασίες, Οδηγίες, Εγχειρίδια, Συνταγές, Κατευθυντήριες οδηγίες

Τα κείμενα επιχειρηματολογίας σε: Δοκίμια, Εκθέσεις Συζητήσεις / Αντιπαραθέσεις, Ερμηνείες, Αξιολογήσεις

Τα κείμενα αφήγησης σε: Προσωπικές διηγήσεις, Ιστορικές διηγήσεις, Ιστορίες, Μύθους, Παραμύθια, Αφηγήσεις

**Π Ρ Ο Ϊ Ο Ν Τ Α: ΚΕΙΜΕΝΙΚΟΙ ΤΥΠΟΙ**

Επιστημονικά πειράματα, Επιθεωρήσεις/Αξιολογήσεις, Ταξιδιωτικές εντυπώσεις, Σχόλια, Συνεντεύξεις, Επιστολές, Ειδήσεις/Νέα, Άρθρα, Ιστοσελίδες

**ΧΑΡΑΚΤΗΡΙΣΤΙΚΑ**

**ΑΡΘΡΟΥ**

Το άρθρο είναι δημοσιευμένο κείμενο σε εφημερίδα ή περιοδικό που αναφέρεται σε ειδικό θέμα και έχει ειδησεογραφικό χαρακτήρα. Eίναι ενταγμένο σε ένα επικοινωνιακό γλωσσικό περιβάλλον και έχει ως βασικό σκοπό την πειθώ.

Πραγματεύεται θέματα της πρώτης γραμμής της επικαιρότητας, αλλά και ζητήματα ευρύτερου επιστημονικού, εγκυκλοπαιδικού καλλιτεχνικού ενδιαφέροντος, που σε κάποια στιγμή αποτέλεσαν θέμα επικαιρότητας και εξακολουθούν να απασχολούν την κοινή γνώμη. Ο αρθρογράφος προσεγγίζει το θέμα του τεκμηριωμένα, χρησιμοποιεί πολλές φορές ειδικό λεξιλόγιο και υιοθετεί το δικό του ύφος (σοβαρό, ουδέτερο, αυστηρό).

Βασικά χαρακτηριστικά του είναι τα ακόλουθα:

1. έχει επίκαιρο χαρακτήρα.
2. δημοσιεύεται σε εφημερίδα, σε περιοδικό, στο διαδίκτυο, κ.α.
3. καταπιάνεται με θέματα ποικίλου ή και συγκεκριμένου περιεχομένου.
4. συνήθως δεν έχει προσωπικό οικείο τόνο.
5. είναι περιορισμένης έκτασης.
6. διαφοροποιείται από τη λογοτεχνία.

***Η τυπική δομή άρθρου έχει ως εξής:***

Πρόλογος: Εκτίθεται το θέμα ή η προβληματική του.

Κύριο μέρος: Παράθεση επαρκούς αποδεικτικού υλικού για:

* διασαφήνιση της κυρίαρχης ιδέας
* τεκμηρίωση της θέση-ισχυρισμού που διατυπώθηκε στην
* εισαγωγική παράγραφο
* ανασκευή θέσης

Επίλογος: Συμπυκνωμένη θεώρηση των θέσεων του κύριου θέματος.

**ΕΠΙΦΥΛΛΙΔΑΣ**

1. Η επιφυλλίδα έχει θέμα περισσότερο εξειδικευμένο και συγκεκριμένο, σε σχέση με το άρθρο.

2. Γράφεται από ένα πρόσωπο ειδικό, που διαθέτει ιδιαίτερη γνώση πάνω σε ένα θέμα, εισφέροντας γνώση και πληροφορία πάνω στο θέμα αυτό. Το άρθρο γράφεται από κάποιον αναλυτή της κοινωνικής ή πολιτικής πραγματικότητας και έχει γενικότερο χαρακτήρα σε σχέση με την επιφυλλίδα

3. Το θέμα της επιφυλλίδας έχει θεωρητική βάση και μπορεί να είναι εγκυκλοπαιδικό, καλλιτεχνικό, επιστημονικό, πολιτικό. Το άρθρο από την άλλη, πραγματεύεται θέματα τρέχουσας κοινωνικοπολιτικής πραγματικότητας και επικαιρότητας.

4. Η επιφυλλίδα μπορεί να ξεκινά από ένα θέμα της επικαιρότητας, αλλά ανάγεται σε παρατηρήσεις και σκέψεις γενικότερου χαρακτήρα και ενδιαφέροντος. Το άρθρο αφορμάται από ένα επίκαιρο και συγκεκριμένο γεγονός και περιστρέφεται αποκλειστικά γύρω από αυτό αναλύοντας και φωτίζοντάς το.

5. Με την εννοιολογική και θεωρητική της συγκρότηση η επιφυλλίδα προσεγγίζει συχνά το δοκίμιο.

5. Η επιφυλλίδα δημοσιεύεται σε συγκεκριμένη θέση μέσα στην εφημερίδα και χωρίζεται από την υπόλοιπη ύλη με οριζόντια ή κάθετη γραμμή

**ΔΟΚΙΜΙΟΥ**

1. Είδος πεζού λόγου

2. Με μέση συνήθως έκταση (μικρότερο από πραγματείες, μελέτες, μονογραφίες)

3. Ασχολείται με θέματα κριτικής, επιστήμης, τέχνης, γραμμάτων, ηθών, πολιτικής, κοινωνίας, πολιτισμού

4. Έχει συγκεκριμένο βαθμό εμβάθυνσης και αναλύει χωρίς να εξαντλεί

5. Ο δοκιμιογράφος εκφράζει τις παρατηρήσεις, τα συναισθήματα, τις σκέψεις για τη ζωή ή περιπλανιέται ελεύθερα στο χώρο των ιδεών

6. Πληροφορεί, διδάσκει, τέρπει, πείθει.

7. Βρίσκεται στο ενδιάμεσο μεταξύ φιλοσοφίας, επιστήμης, λογοτεχνίας, (ερμηνευτικής) δημοσιογραφίας

8. Είναι παράδειγμα ιδεολογικής ομολογίας για θέματα και προβλήματα επίμαχα και ριψοκίνδυνα

9. Συνυπάρχουν στο δοκίμιο η αναφορική και η ποιητική λειτουργία της γλώσσας

10. Είναι κατά βάση λόγος διδακτικός

**ΑΠΟΔΕΙΚΤΙΚΟΥ ΔΟΚΙΜΙΟΥ**

α. Προβάλλει μια βασική θέση /άποψη /κρίση πάνω σε ένα θέμα και προσπαθεί να την αποδείξει και να τη στηρίξει με λογικά επιχειρήματα και τεκμήρια.

β. Έχει αυστηρή λογική δομή: ι. Αρχικά προβάλλεται το θέμα ιι. Έπειτα η θέση το συγγραφέα ιιι. Ακολουθούν τα επιχειρήματα και τα τεκμήρια ιν. Επαναδιατυπώνεται η θέση του συγγραφέα, εμπλουτισμένη με τον προβληματισμό που προηγήθηκε

γ. Κυριαρχεί η αναφορική λειτουργία της γλώσσας.

δ. Κυριαρχεί η επίκληση στη λογική ως τρόπος πειθούς, δίχως να αποκλείονται οι άλλοι τρόποι πειθούς.

ε. Προσεγγίζει περισσότερο την επιστήμη και τη φιλοσοφία και λιγότερο τη λογοτεχνία.

ς. Έχει διδακτικό τόνο, ο οποίος προκύπτει από την προσπάθεια πειθούς διαμέσου της λογικής.

ζ. Χαρακτηρίζεται από αυστηρότητα, επισημότητα και επιμελημένη έκφραση

**ΣΤΟΧΑΣΤΙΚΟΥ ΔΟΚΙΜΙΟΥ**

α. Περιστρέφεται γύρω από ένα θέμα, δίχως να μεριμνά ιδιαίτερα για τη λογική οργάνωση των ιδεών.

β. Δεν έχει αυστηρή λογική δομή - διάγραμμα. Οι επιμέρους ιδέες συνδέονται περισσότερο ή λιγότερο συνειρμικά. Ο συγγραφέας περιδιαβάζει ελεύθερα στο χώρο των ιδεών (=γενική θεώρηση, δίχως πληρότητα ή συστηματική διερεύνηση).

γ. Κυριαρχεί η μεταφορική (συνυποδηλωτική) χρήση της γλώσσας.

δ. Κυριαρχεί η επίκληση στο συναίσθημα ως τρόπος πειθούς, δίχως να αποκλείονται οι άλλοι τρόποι πειθούς.

ε. Προσεγγίζει τη λογοτεχνία.

ς. Με την ανάγνωσή του εμπλουτίζεται και βαθαίνει ο προβληματισμός μας

ζ. Έχει ύφος οικείο, προσωπικό, ποιητικό και συχνά προφορικό

3. Συνειρμικό (στοχαστικό)

Ιδιαίτερη μορφή του στοχαστικού δοκιμίου, με πολύ χαλαρή σχέση προς το θεματικό κέντρο. Η μία βασική ιδέα οδηγεί στην άλλη και όλες μαζί άλλοτε απομακρύνονται και άλλοτε επιστρέφουν στο θέμα ή το γεγονός που πυροδότησε τη διανοητική περιδιάβαση.

**ΕΠΙΣΤΟΛΗΣ**

- Μια επιστολή -ανάλογα με τον αποδέκτη- μπορεί να έχει επίσημο ύφος (μέσω επιστολών πραγματοποιούνται, μεταξύ άλλων, ακόμη και σημαντικές διπλωματικές ή πολιτικές επαφές) ή πολύ οικείο ύφος, εφόσον -κυρίως σε παλαιότερες εποχές- οι επιστολές (τα γράμματα) αποτελούσαν βασικό μέσο επικοινωνίας ανάμεσα σε φιλικά πρόσωπα που υπήρχε μεταξύ τους σημαντική τοπική απόσταση.

- Ο γράφων μιας επιστολής χρησιμοποιεί συνήθως α΄ ενικό πρόσωπο και αποτυπώνει με πρόχειρο και συνειρμικό τρόπο τις σκέψεις του, χωρίς να δίνει σημασία στη δομή του κειμένου του ή στην αλληλουχία των νοημάτων. Πρόκειται για έναν εντελώς ελεύθερο τρόπο γραφής, που συχνά αποδίδει ιδέες και συναισθήματα της στιγμής ή καταγράφει εμπειρίες αυτοβιογραφικής σημασίας.

- Κάποτε ο συγγραφέας ενός δοκιμίου υιοθετεί ανάλογα στοιχεία γραφής, με τη λογική πως συνθέτει μια ανοιχτή επιστολή προς το αναγνωστικό κοινό, όπου με το οικείο ύφος ενός προσωπικού γράμματος επιχειρεί με συνειρμικό τρόπο να αποτυπώσει τις σκέψεις του ή την άμεση αντίδρασή του σε κάποιο γεγονός της επικαιρότητας.

**ΗΜΕΡΟΛΟΓΙΟΥ**

Το ημερολόγιο, αν και θεωρητικά αποτελεί τη χρονολογική καταγραφή βιωμάτων και εμπειριών του γράφοντος, παρουσιάζει κάποτε κοινά χαρακτηριστικά με το στοχαστικό δοκίμιο, εφόσον ο συγγραφέας προχωρά σε γενικότερες παρατηρήσεις για τον ανθρώπινο βίο ή καταγράφει συνειρμικά τις απόψεις του για θέματα ευρύτερου ενδιαφέροντος, όπως είναι η γλώσσα, η ιστορική πορεία του έθνους, οι συνέπειες ιστορικών γεγονότων της εποχής του κ.ά.

Αντιστοίχως, το δοκίμιο μπορεί κάποτε να προσεγγίσει ως μορφή λόγου το ημερολόγιο, με τον γράφοντα να αποτυπώνει τις τρέχουσες απόψεις ή ιδέες του, όπως αυτές καθρεφτίζουν τη συναισθηματική ή πνευματική κατάστασή του τη δεδομένη στιγμή.

- Στο ημερολόγιο, όπως και στο στοχαστικό δοκίμιο, γίνεται χρήση α΄ ενικού προσώπου και ο λόγος χαρακτηρίζεται από σαφή υποκειμενισμό, μιας και δίνονται οι προσωπικές απόψεις και τα συναισθήματα του γράφοντος.

- Στο ημερολόγιο, όπως και στο στοχαστικό δοκίμιο, συχνή είναι η ποιητική χρήση της γλώσσας, μιας και ο γράφων δεν προσεγγίζει το κείμενό του με αποδεικτική διάθεση, αλλά περισσότερο με την πρόθεση ενός φιλοσοφικού αναστοχασμού.

**Τα χαρακτηριστικά του επιστημονικού λόγου:**

- Στον επιστημονικό λόγο κυριαρχεί η αντικειμενικότητα, καθώς στόχος του ειδικού είναι να παρουσιάσει κατά τρόπο ακριβή και τεκμηριωμένο τα δεδομένα της πραγματικότητας. Υπ’ αυτή την έννοια ο επιστήμονας επιλέγει ένα ουδέτερο και απρόσωπο ύφος γραφής, αποφεύγοντας τα στοιχεία εκείνα που προσδίδουν στο λόγο υποκειμενικότητα, όπως είναι η χρήση του α΄ προσώπου.

- Ο επιστημονικός λόγος είναι κυρίως αποδεικτικός, γι’ αυτό και επικρατεί σε αυτόν η επίκληση στη λογική με την παράθεση τεκμηρίων και επιχειρημάτων. Αναγκαία πτυχή του επιστημονικού λόγου συνιστούν, άλλωστε, οι αναφορές στις απόψεις άλλων ειδικών και οι παραπομπές στην υπάρχουσα για το θέμα βιβλιογραφία.

- Προκειμένου να επεξηγήσει το εξεταζόμενο φαινόμενο ο επιστήμονας καταφεύγει συχνά στην περιγραφή του και κατόπιν στην ερμηνεία πιθανών γενετικών στοιχείων.

- Στον επιστημονικό λόγο είναι συχνή η χρήση ειδικού λεξιλογίου με όρους που ανήκουν στον συγκεκριμένο κάθε φορά επιστημονικό κλάδο. Ενώ, παραλλήλως, η όλη χρήση της γλώσσας είναι αναφορική, εφόσον στόχος του συγγραφέα δεν είναι να συγκινήσει -ποιητική λειτουργεία της γλώσσας- αλλά να επεξηγήσει και να αιτιολογήσει.

- Με δεδομένη την προσπάθεια του επιστημονικού λόγου να οδηγηθεί σε όσο το δυνατόν ασφαλέστερα συμπεράσματα, εύλογη είναι η αυστηρή δόμησή του, με προσεγμένη συνοχή και αλληλουχία μεταξύ των επιμέρους στοιχείων του.

**Τα χαρακτηριστικά του πολιτικού λόγου**

Με τον πολιτικό λόγο ο πομπός επιθυμεί να πείσει το δέκτη να πάρει κάποιες αποφάσεις ή να προβεί σε κάποια ενέργεια. Ο δέκτης λοιπόν πρέπει να πεισθεί ότι η απόφασή του είναι σύμφωνη με τα δικά του προσωπικά συμφέροντα και με τα συμφέροντα του ευρύτερου κοινωνικού συνόλου στο οποίο ανήκει. Έτσι, ο πολιτικός λόγος χαρακτηρίζεται βέβαια από λογική επιχειρηματολογία, αλλά συχνά χαρακτηρίζεται και από έντονη συναισθηματική φόρτιση και από ρητορεία. Επειδή ο πολιτικός λόγος συνδέεται με την εξουσία, ορισμένες φορές στοχεύει στην παραπλάνηση ή στον εκφοβισμό του ακροατηρίου, έτσι ώστε να εξασφαλιστεί η άκριτη αποδοχή από το δέκτη (ακροατήριο) των σκοπών και των αποφάσεων του πομπού. Στις περιπτώσεις αυτές η αποδεικτική ισχύς των επιχειρημάτων αντικαθίσταται από αυταπόδεικτες έννοιες ή από λέξεις με τέτοια ηθική διάσταση ("έθνος", "λαός", "εθνική σωτηρία" κτλ.), που εμποδίζουν το λογικό έλεγχο και παγιδεύουν το δέκτη. Όταν ο πολιτικός λόγος παίρνει αυτή τη μορφή, με την παραποίηση των εννοιών και τη στρέβλωση των αξιών, γίνεται προπαγάνδα.

**Τα χαρακτηριστικά του διαφημιστικού λόγου**

Η διαφήμιση ως επικοινωνιακή πράξη ( βασικά στοιχεία της διαφήμισης ως μορφή επικοινωνίας :

Πομπός: η επιχείρηση ή ο οποιοσδήποτε άλλος φορέας που παράγει ή διαφημίζει το προϊόν

Δέκτης: το καταναλωτικό κοινό

Μήνυμα: το διαφημιστικό κείμενο που μπορεί να είναι γραπτό, προφορικό , γλωσσικό , μη γλωσσικό ( το περιεχόμενο που διαχέεται μέσω του διαφημιστικού κειμένου )

Επικοινωνιακό μέσο – κανάλι ( επικοινωνιακός δίαυλος ): ραδιόφωνο , τηλεόραση , εφημερίδα , περιοδικό , το διαδίκτυο, η αφίσα , κινηματογράφος , φέιγ – βολάν , ταμπέλες , ακόμη και το ίδιο το άτομο )

Επικοινωνιακός κώδικας – γλώσσα: γλώσσα , εικόνα , ήχος ή κι ο συνδυασμός όλων ή μέρους των στοιχείων αυτών .

**Μορφές – είδη διαφημιστικών μηνυμάτων** :

α) Μήνυμα που αναπτύσσεται με άμεσο τρόπο , χωρίς προλόγους και περιττές εξηγήσεις . Έχουμε άμεση αντίληψη του προβαλλόμενου προϊόντος .

β) Αφηγηματικό μήνυμα – με μια σύντομη ιστορία επιδεικνύεται το προϊόν .

γ) Μήνυμα μονολόγου – διαλόγου : συνήθως το συγκεκριμένο μήνυμα παρέχεται με τη μορφή μαρτυρίας κάποιου καταναλωτή ή ειδικού .

δ) Μήνυμα που επεξηγεί την εικόνα ( λεζάντα ) .

ε) Μήνυμα που στηρίζεται σε τεχνάσματα – ευρήματα : ιδιαίτερη χρήση της γλώσσας με λογοπαίγνια , μεταφορές , παρομοιώσεις , σπάνιες κι εξεζητημένες λέξεις – φράσεις , χρήση του χιούμορ , της υπερβολής , της έκπληξης.

στ) Μήνυμα που προσφέρει επιχειρήματα .

**Μέσα – τρόποι – τεχνικές διαφημιστικής πειθούς :**

α) **Επίκληση στη λογική** : χρήση επιχειρημάτων , καθώς και τεκμηρίων αλλά και σοφιστικών τεχνασμάτων για την προσέλκυση των καταναλωτών

β) **Επίκληση στο συναίσθημα** : προσπάθεια των διαφημιστών να διεγείρουν συναισθηματικά τους δέκτες προκειμένου να επιτύχουν την προσέγγισή τους ( φόβο , ενοχή , ευθύνη , ευχαρίστηση κ.ά. ). Επιτυγχάνεται με τα **ακόλουθα μέσα**:

***Περιγραφή*** *του προϊόντος με συναισθηματικά φορτισμένες εκφράσεις.*

***Αφήγηση*** *μιας ιστορίας με τη χρήση λεξιλογίου συγκινησιακά φορτισμένου.*

***Ειρωνεία****, που συνήθως στρέφεται σε βάρος όσων δεν υιοθετούν τη στάση ζωής και τις αντιλήψεις που προβάλλονται από τη διαφήμιση, ή εναντίον εκείνων που δεν προβαίνουν στην αγορά των συγκεκριμένων προϊόντων.*

***Αξιολογικό λόγο,*** *που ενέχει λέξεις με ηθική διάσταση, έτσι ώστε το διαφημιζόμενο προϊόν να ταυτίζεται στη συνείδηση του κοινού με μια ανώτερη αξία ή ιδέα, την οποία υποτίθεται ότι υπηρετεί.*

γ) **Επίκληση στην αυθεντία** : ο διαφημιστικός λόγος ενισχύεται κι αποκτά αξιοπιστία με τη χρησιμοποίηση επιφανών προσώπων στα διαφημιστικά μηνύματα ( ειδικός, επιστήμονας, αθλητής, «αστέρας» του θεάματος, ηθοποιός, μουσικός δημοφιλές πρόσωπο …)

δ**) Συνειρμός ιδεών** : πρόκειται για μια διαδικασία κατά την οποία οι παραστάσεις συνδέονται μεταξύ τους στη συνείδηση του ατόμου κι , όταν μία από αυτές ανακληθεί στη μνήμη , τότε είναι δυνατό να παρασύρει μαζί της και τις άλλες παραστάσεις, που τον προδιαθέτουν ευνοϊκά

ε) **Λανθάνων αξιολογικός χαρακτηρισμός** ( λανθάνουσα αξιολόγηση ) / επίκληση στο ήθος του πομπού : πρόκειται για μήνυμα που υποβόσκει , που « κρύβεται » ή μεταδίδεται χωρίς να γίνεται άμεσα αντιληπτό από το δέκτη , ένα μήνυμα που δεσμεύει – παγιδεύει το δέκτη. Συγκεκριμένα, ο πομπός προσπαθεί να εγκλωβίσει το δέκτη σε μια συγκεκριμένη καταναλωτική τακτική, διατυπώνοντας μια γενικόλογη, δήθεν κρίση, στην οποία, όμως, υποκρύπτεται με έντεχνο τρόπο (υπολανθάνει) ο χαρακτηρισμός του καταναλωτή, ανάλογα με τις επιλογές του.

**στ) Αναλυτική περιγραφή κι επίδειξη των ιδιοτήτων του προϊόντος** : στόχος σ’ αυτήν την περίπτωση είναι η άσκηση πειθούς στον καταναλωτή με καταγραφή των γνωρισμάτων που διακρίνουν ένα προϊόν π.χ. η παρουσίαση των αρετών ενός αυτοκινήτου ( κυβισμός, αξεσουάρ , αισθητική , χωρητικότητα , κατανάλωση …)

Το διαφημιστικό μήνυμα χρησιμοποιεί τους ακόλουθους τρόπους **πειθούς / τεχνικές:**

Επίκληση στη λογική του δέκτη, μέσα από τη χρήση τεκμηρίων – παραδειγμάτων (να δειπνήσετε … κομψό κλαμπ).

Επίκληση στο συναίσθημα του δέκτη, μέσα από: Συναισθηματικά φορτισμένες εκφράσεις (ναούς των καλοφαγάδων), συνειρμό ιδεών (περιγραφή της ζωής στην Τουρκία, ώστε να διαμορφωθούν θετικοί συνειρμοί).

**Αξιολόγηση διαφημιστικού μηνύματος** :

Στην αξιολόγηση ενός διαφημιστικού μηνύματος , οφείλουμε να κάνουμε την εξής διερεύνηση : ***πρόκειται για μήνυμα που στηρίζεται σε θεμιτά μέσα ή μήπως λειτουργεί με τρόπο αθέμιτο και παραπλανητικό , για να επηρεαστεί ο καταναλωτής*** ; Ειδικότερα , πρέπει να λεχθούν τα ακόλουθα :

***Γίνεται χρήση ορθών επιχειρημάτων κι αξιόπιστων τεκμηρίων ή παραπειστικών μεθόδων*** , δηλαδή χρήση ψευδών ή άκυρων επιχειρημάτων , μεροληπτικών ή άσχετων τεκμηρίων , κινδυνολογίας , κατάχρηση αυθεντίας;

***Μήπως πρόκειται για « γκρίζα διαφήμιση » :*** είναι η διαφήμιση που προβάλλεται έμμεσα , συγκεκαλυμμένα , όχι στα πλαίσια του προβλεπόμενου διαφημιστικού χρόνου ή χώρου , αλλά παρεμβάλλεται κατά τη διάρκεια της κανονικής ροής ενός προγράμματος ( π.χ. ως στοιχείο του σεναρίου μιας κινηματογραφικής ταινίας ) .

***Μήπως πρόκειται για αρνητική – μαύρη διαφήμιση*** ; Πρόκειται για τη διαφήμιση που προσπαθεί να επηρεάσει το κοινό υπέρ κάποιου προϊόντος , προβάλλοντας τις αρνητικές ιδιότητες άλλων ανταγωνιστικών προϊόντων κι όχι τα θετικά στοιχεία του ίδιου .

***Πότε καθίσταται αθέμιτη η διαφήμιση;***

Η διαφήμιση καθίσταται αθέμιτη, όταν δε σέβεται την ανθρώπινη προσωπικότητα και την ελεύθερη βούληση του καταναλωτή. Πιο συγκεκριμένα:

Η διαφήμιση δε σέβεται την ανθρώπινη προσωπικότητα, όταν: Εκμεταλλεύεται κατώτερα ένστικτα μέσα από την άσεμνη προβολή του ανθρώπινου σώματος, γελοιοποιεί άτομα με φυσικά ελαττώματα ή διαφορετικές, σε σχέση με το μέσο άνθρωπο, επιλογές, προκαλεί μειωτικές διακρίσεις σε βάρος του διαφορετικού (φύλου, θρησκεύματος, φυλής κ.λπ.).

Η διαφήμιση δε σέβεται την ελεύθερη βούληση του καταναλωτή, όταν απευθύνεται στο υποσυνείδητό του και δεν του επιτρέπει να αντισταθεί στην επιρροή της. Αυτό συμβαίνει, όταν: Προκαλεί αισθήματα φόβου ή μειονεξίας (ώστε να τα εκμεταλλευτεί), εκμεταλλεύεται την απειρία και την ευπιστία των παιδιών.

***Πότε καθίσταται παραπλανητική η διαφήμιση;***

Η διαφήμιση καθίσταται παραπλανητική, όταν επιδιώκει να δημιουργήσει πλάνη στους δέκτες, ώστε να καταστούν αντικείμενο εκμετάλλευσης. Κάτι τέτοιο μπορεί να εντοπιστεί στις πληροφορίες που παρέχονται αναφορικά με τα χαρακτηριστικά των προϊόντων, δηλαδή: την επάρκειά τους, την ημερομηνία κατασκευής τους, τις προδιαγραφές τους, τη γεωγραφική καταγωγή ή την εμπορική προέλευσή τους, τα αποτελέσματα που προσδοκεί ο καταναλωτής από τη χρήση τους, τα πορίσματα των δοκιμών ή των ελέγχων αναφορικά με τις ιδιότητές τους κ.λπ.

Η διαφήμιση πείθει ευκολότερα το δέκτη να υιοθετήσει τις παραπλανητικές πληροφορίες, όταν του διαμορφώνει την πίστη ότι αυτές παρέχονται από κάποιο πρόσωπο υψηλού κύρους, που διαθέτει ειδικές γνώσεις ή έχει κάνει σχετικές έρευνες. Έτσι, οι πρωταγωνιστές της διαφήμισης είναι καλλιτέχνες, αθλητές, καθώς και πρόσωπα που υποδύονται τους επιστήμονες ή τους δημοσιογράφους. Για τον ίδιο λόγο, χρησιμοποιούνται συχνά επιστημονικοί ή αδιαφανείς όροι που αδυνατεί ο δέκτης να προσπελάσει εύκολα.

**Προδιαγραφές ενός διαφημιστικού μηνύματος:**

Να ελκύει την προσοχή του δέκτη

Να προκαλεί το ενδιαφέρον του

Να του δημιουργεί την επιθυμία αγοράς

Να τον οδηγεί στην απόκτηση του διαφημιζόμενου προϊόντος.

ΚΥΡΙΟΛΕΞΙΑ- ΜΕΤΑΦΟΡΑ

1. **Αναφορική λ**ειτουργία της γλώσσας:

Ο πομπός χρησιμοποιεί λέξεις ή φράσεις με την κυριολεκτική τους σημασία (**δηλωτική** χρήση της γλώσσας). Η γλώσσα λειτουργεί με λογικό τρόπο, απευθύνεται στη λογική του δέκτη. Ο πομπός αποσκοπεί στην πληροφόρηση.

2. **Ποιητική** λειτουργία της γλώσσας:

Ο πομπός χρησιμοποιεί λέξεις ή φράσεις με τη μεταφορική τους σημασία -εικόνες, παρομοιώσεις κ.λπ. – (**συνυποδηλωτική** χρήση της γλώσσας).

Η γλώσσα λειτουργεί με συνειρμικό τρόπο, δηλαδή απευθύνεται στο συναίσθημα του δέκτη. Ο πομπός αποσκοπεί στη διέγερση συναισθημάτων με συγκινησιακά φορτισμένο λόγο.

**Παραδείγματα:**

Με αναφορική λειτουργία: «*Το σχολείο οφείλει να παρέχει στους νέους επαγγελματικό προσανατολισμό και πληροφόρηση για τα επαγγέλματα και τις ανάγκες της αγοράς εργασίας».*

Με ποιητική λειτουργία: «*Μέσα όμως σ’ αυτό το μεταβατικό και ρευστό τοπίο λάμπει η ελπίδα ότι ο άνθρωπος θα τιθασεύσει τον εαυτό του και θα χρησιμοποιήσει τη νέα γνώση, για να ζεσταθεί και όχι να αυτοπυρποληθεί*».

ΣΥΝΟΧΗ- ΣΥΝΕΚΤΙΚΟΤΗΤΑ

Μετά την εξέταση του τρόπου με τον οποίο οι εξωτερικοί παράγοντες, το κειμενικό είδος και η επικοινωνιακή περίσταση μορφοποιούν τη γλωσσική χρήση, ακολουθεί η διερεύνηση του τρόπου με τον οποίο τα κείμενα συγκροτούνται ως ολότητες και όχι απλώς ως ασύνδετα σύνολα λέξεων και παραγράφων. Στο επίπεδο αυτό ανάλυσης της γλώσσας κυρίαρχες είναι οι έννοιες της συνοχής και της συνεκτικότητας.

Η συνοχή αναφέρεται στο σύνολο των γλωσσικών μέσων με τα οποία οι γλωσσικές μονάδες (προτάσεις, περίοδοι, παράγραφοι κ.λπ.) συνδέονται μεταξύ τους ώστε να αποτελέσουν μεγαλύτερες ενότητες λόγου. **Τα μέσα αυτά ανήκουν σε τρεις κατηγορίες:**

**1η Γραμματικά**:

**Αναφορά:** αφορά τη σχέση ενός κειμενικού στοιχείου με ένα άλλο που προηγείται ή έπεται (π.χ. με τη χρήση αντωνυμιών).

**Έλλειψη**: αφορά την παράλειψη μιας λέξης ή φράσης που μπορεί να εννοηθεί εύκολα απ’ όσα έχουν λεχθεί ή πρόκειται να λεχθούν.

**Υποκατάσταση:** αφορά την αντικατάσταση κάποιου κειμενικού στοιχείου από άλλα, που κατευθύνουν στην αναζήτηση των πρώτων (π.χ. οι μεν … οι δε).

**Σύζευξη**: αφορά τη σύνδεση ενοτήτων λόγου με τη χρήση διαρθρωτικών λέξεων και φράσεων που δηλώνουν προσθήκη, αντίθεση, αιτία, χρόνο κ.λπ.

**2η Λεξιλογικά**: αφορούν τη σημασιολογική σύνδεση λέξεων (συνωνυμία, αντωνυμία, υπωνυμία, υπερωνυμία).

**3η Φωνολογικά**: αφορούν τον επιτονισμό σε προφορικά κείμενα.

ΣΥΝΟΧΗ- ΔΙΑΡΘΡΩΤΙΚΕΣ ΛΕΞΕΙΣ

Η σύνδεση μεταξύ παραγράφων, περιόδων και προτάσεων επιτυγχάνεται με πολλούς τρόπους :

* Αντωνυμίες
* Επανάληψη σημαντικών λέξεων
* Μέσω νοηματικής συγγένειας (χρήση υπερωνύμων – υπωνύμων )
* Με διαρθρωτικές λέξεις – φράσεις που δηλώνουν :
* **Αντίθεση – εναντίωση** (όμως, αλλά, ωστόσο, αντίθετα, εντούτοις, παρόλο που, αντίστροφα, από την άλλη πλευρά, σε αντίθετη περίπτωση, στον αντίποδα, παρ’ όλα αυτά, συμβαίνει όμως το ίδιο, απεναντίας, ακόμη και αν, μολονότι)
* **Αιτιολόγηση** (γιατί, εξαιτίας, επειδή, γι’ αυτό ένας ακόμη λόγος, αυτό είναι αποτέλεσμα)
* **Αποτέλεσμα** (γι’ αυτό το λόγο, ως επακόλουθο, κατά συνέπεια, απότοκο όλων αυτών)
* **Αναλογία (**όπως, ως, όμοια, σαν)
* **Επεξήγηση** (δηλαδή, ειδικότερα, με άλλα λόγια, συγκεκριμένα, για να γίνω πιο σαφής, σαφέστερα, αυτό σημαίνει, λόγου χάρη, για παράδειγμα, παραδείγματος χάρη, καλό είναι να διευκρινίσουμε, εννοώ ότι)
* **Έμφαση** (ιδιαίτερα, προπάντων, ειδικά, αναντίρρητα, περισσότερο, πράγματι, κατεξοχήν, ξεχωριστά, βέβαια, μάλιστα, αναμφισβήτητα, ασφαλώς, οπωσδήποτε, είναι αξιοσημείωτο ότι, θα ήθελα να επιστήσω την προσοχή σας, το σημαντικότερο από όλα, το κυριότερο, αξίζει να σημειωθεί, εκείνο που προέχει, θα έπρεπε να τονιστεί ότι, ιδιαίτερα σημαντικό είναι)
* **Γενίκευση** (γενικά, γενικότερα, τις περισσότερες φορές, ευρύτερα)
* **Συμπέρασμα** (επομένως, συνεπώς, άρα, λοιπόν, κατά συνέπεια, συμπερασματικά, συνάγεται το συμπέρασμα, ανακεφαλαιώνοντας, για αυτό λοιπόν, τελικά, συνοψίζοντας, για να συνοψίσουμε, ως συμπέρασμα)
* **Προσθήκη** (επιπλέον, ακόμη, επίσης, έπειτα, εκτός από αυτό, συμπληρωματικά, έπειτα, εξάλλου, και, παράλληλα, αξίζει ακόμη να σημειώσουμε, δεν πρέπει να λησμονούμε, ας σημειωθεί ακόμη ότι, αν στα παραπάνω προσθέσουμε)
* **Ταξινόμηση – διαίρεση** (αφ’ ενός… αφ’ ετέρου, από τη μια… από την άλλη)
* **Προϋπόθεση- όρο** (αν, εκτός αν, εφόσον, σε περίπτωση που, με την προϋπόθεση, με το δεδομένο, με τον όρο, φτάνει να)
* **(Τοπική σχέση** (εδώ, εκεί, κοντά, μέσα, έξω)
* **Χρονική σχέση** (αρχικά, όταν, έπειτα, τότε, ύστερα, πριν, ενώ, καταρχάς, προηγουμένως, τώρα, συγχρόνως, ταυτόχρονα, στη συνέχεια, μετά, αργότερα, τελικά, τέλος)
* **Διάζευξη** (ή − ή, είτε − είτε, ούτε − ούτε, μήτε − μήτε))

Για να είναι όμως ένα κείμενο λογικά συγκροτημένο, χρειάζεται –εκτός από τη συνοχή ανάμεσα στις προτάσεις και τις παραγράφους– να είναι συνεπές και ως προς το θέμα, τον σκοπό, τους αποδέκτες του, την πολιτισμική γνώση που ενέχει**. Η συνεκτικότητα** αναφέρεται στη νοηματική σύνδεση των επιμέρους στοιχείων του κειμένου με το κειμενικό είδος στο οποίο τυπικά ανήκει.

 Γλωσσικές επιλογές/ Εκφραστικά μέσα

Οι γλωσσικές επιλογές του/της συγγραφέα αφορούν:

α) **στις γλωσσικές ποικιλίες** (γλωσσική ιδιοτυπία, ιδίωμα ή διάλεκτο του ομιλητή ή συγγραφέα, γεωγραφικές, κοινωνικές γλωσσικές ποικιλίες, οπτικές της γλώσσας),

β) **στο λεξιλόγιο** (κοινό - καθημερινό, εξειδικευμένο - τεχνικό),

γ) **στους γραμματικούς χρόνους, τις εγκλίσεις και τα ρηματικά πρόσωπα**, τα οποία δηλώνουν διαφορετικά χρονικά επίπεδα, διαφορετικούς βαθμούς βεβαιότητας ή επιθυμίας, τρόπους απεύθυνσης,

δ**) στη στίξη** που υιοθετεί σε συγκεκριμένα σημεία του κειμένου,

ε) **στα σχήματα λόγου, στη σύνδεση των προτάσεων (παρατακτική, υποτακτική) και τη σημασία των λέξεων** με την οποία χρησιμοποιείται μια λέξη ή φράση σε μια συγκεκριμένη περίπτωση (κυριολεξία, μεταφορά, παρομοίωση, αντίθεση κ.ά.),

στ**) στην ονοματοποίηση**:

Η διαδικασία μετατροπής ενός ρήματος ή ενός επιθετικού προσδιορισμού σε ουσιαστικό (π.χ. υπολογίζω > υπολογισμός, αλλάζω > αλλαγή, ικανός > ικανότητα, φτωχός > φτωχοποίηση). Η γραμματική αυτή μετατόπιση δεν αφορά μόνο την παραγωγή, αλλά έχει συνέπειες και στο νόημα, εφόσον οι ονοματοποιημένοι τύποι φέρουν τα σημασιολογικά χαρακτηριστικά τόσο των ρηματικών διαδικασιών ή των ιδιοτήτων από όπου προέρχονται όσο και το αποτέλεσμα αυτών των διαδικασιών ή των ιδιοτήτων. Η ονοματοποίηση χαρακτηρίζει τα επιστημονικά κείμενα και τα «ακαδημαϊκά» είδη λόγου, όπως το δοκίμιο ή οι τεχνικές αναφορές, που επεξεργάζονται αφηρημένες και τεχνικές έννοιες,

ζ) **στη χρήση προσωπικής και απρόσωπης σύνταξης,**

η) **στη χρήση ευθέος και πλαγίου λόγου.**

Όλες οι γλωσσικές επιλογές συνδέονται λειτουργικά με το νόημα και το ύφος του κειμένου.

ΣΗΜΕΙΑ ΣΤΙΞΗΣ

**Τελεία:** -για να δηλώσει το τέλος περιόδου:

Έτοιμο είναι και το ασανσέρ ατόμων με ειδικές ανάγκες. Θα παραδοθεί στο τέλος της εβδομάδας.

 -για τη σύντμηση λέξεων:

Ο εισαγγελέας Π. Λαζόπουλος επενέβη εγκαίρως.

 -στους αριθμούς για τη διάκριση χιλιάδων, εκατοντάδων χιλιάδων κ.λπ., π.χ. 6.891 εισιτήρια,094.000 ευρώ. Δεν χρησιμοποιείται στις χρονολογίες, π.χ. το 1100 μ.Χ.

**Σε ορισμένες περιπτώσεις πλήρων προτάσεων η τελεία δεν χρησιμοποιείται:**

 -σε τίτλους: Σκάλωσαν στο μέγεθος

 -σε λεζάντες φωτογραφιών: Ο πρόεδρος της Δημοκρατίας ξεναγείται στην Ακρόπολη

-στις συντομογραφίες: Ε.Μ.Π. Ε.Ε. αλλά ΔΕΗ, ΔΕΚΟ

 --κατά τη διάκριση τίτλου και υπότιτλου χρησιμοποιείται ενίοτε η τελεία, ενίοτε η άνω-κάτω τελεία:

Συγκριτική μελέτη. Μια αδιάκοπη δημιουργία Συγκριτική μελέτη: Μια αδιάκοπη δημιουργία

**Θαυμαστικό: -**σε προστακτικές: Βάλε και λίγο κόκκινο!

 -κατά την προσφώνηση προσώπων (σε ελλειπτική πρόταση): Γιάννη!

 -για να αποδώσει έμφαση: Η Οδύσσεια της ξεκίνησε όταν προσπάθησε να συνδεθεί με το τηλεφωνικό κέντρο τού νοσοκομείου. Ματαίως!

 -για να δηλώσει την έκπληξή του για το περιεχόμενο του μηνύματος:

Κανένας από τους αρμοδίους δεν σκέφτηκε ότι η δημιουργία των έργων θα δημιουργούσε και μπάζα!

 -εντός παρενθέσεων για να δηλώσει την έκπληξή του σε σχέση με ένα στοιχείο του μηνύματος:

Οι αλλαγές στο καταστατικό αποφασίστηκαν διά βοής (!) στο 4ο Συνέδριο.

 -για να δηλώσει έντονα συναισθήματα (φόβο, χαρά, οργή κ.λπ.) σε επιφωνήματα ή επιφωνηματικές πράξεις.: Ο Θεός να βάλει το χέρι του!

 -για να δηλώσει ειρωνεία ή σαρκασμό :Και να σκεφτεί κανείς πως θα τη μηδενίσουμε ίσως, αφού πρώτα έχουμε πάρει άριστα στα μαθηματικά!

 -για να δηλώσει απορία: Λέει ότι πήγε στην Αθήνα από τη Θεσ/ νίκη σε τρεις ώρες!

 **Ερωτηματικό: -**στο τέλος ευθείας ερωτηματικής πρότασης:

Ποιος θα διευθύνει την ορχήστρα από 100 κιθάρες στο Ηρώδειο;

 -- σε ρητορικές ερωτήσεις. (Η ρητορική ερώτηση διατυπώνεται για να προβάλει μια θέση ή γνώμη. Δεν αναμένουμε απάντηση. Ουσιαστικά, δεν πρόκειται για ερώτηση, αλλά για έμμεση διατύπωση ισχυρισμού): Φυσικά, ο πελάτης μου εφάρμοσε με συνέπεια τις εντολές που έλαβε από τους ανωτέρους του. Ποιος θα τολμούσε να αντιμιλήσει στον προϊστάμενό του;

 -σε αντικατάσταση ενός στοιχείου του μηνύματος που είναι άγνωστο:

Ο Ηράκλειτος (640-; π.Χ.) πέρασε τη ζωή του στην Έφεσο.

 -εντός παρενθέσεων για να δηλώσει την αβεβαιότητα του για ένα στοιχείο του μηνύματος:

Η ελαιογραφία τού Lucas Cranach «Η κρίση τού Πάρη» βρίσκεται στο Μουσείο τής Καρλσρούης (;).

**Άνω τελεία:**  για να δηλώσει την ημιπερίοδο. Στον γραπτό λόγο, περίοδος θεωρείται το διάστημα ανάμεσα σε δύο τελείες. Ημιπερίοδος είναι το διάστημα μεταξύ τελείας και άνω τελείας. Ο γράφων συνδέει δύο προτάσεις ως ημιπεριόδους της ίδιας περιόδου προκειμένου να δηλώσει ότι οι δύο προτάσεις είναι συνδεδεμένες νοηματικά (και εφόσον δεν συνδέονται μέσω της παράταξης ή της υπόταξης):

Τα μέσα μαζικής μεταφοράς πρέπει να προτιμηθούν από τους Αθηναίους τις επόμενες ημέρες· στόχος είναι να καλύψουν το 50% των μετακινήσεων.

Παράλληλα, η άνω τελεία χρησιμοποιείται για να ξεχωρίσει ή ομαδοποιήσει φράσεις στις οποίες παρουσιάζουμε δραστηριότητες, στάδια, διαδικασίες κ.λπ. Με την άνω τελεία ομαδοποιούμε και ταυτόχρονα διαφοροποιούμε τις πληροφορίες που λαμβάνει ο αναγνώστης.

**Δίστιγμο (άνω κάτω τελεία):** για να:

* προαναγγείλει και να δώσει έμφαση
* εισάγει
* διαχωρίσει.

 Ειδικότερα: - για να εισαγάγει κατάλογο στοιχείων:

Οι ενδιαφερόμενοι πρέπει να υποβάλουν εις διπλούν τα ακόλουθα δικαιολογητικά: α. Αίτηση για τη συγκεκριμένη θέση κατά ειδικότητα, β. Αντίγραφο πτυχίου.

 - για να εισαγάγει παράθεμα:

Θα υιοθετήσουμε τον στίχο του ποιητή: «Μικροζημιές και μικροκέρδη συμψηφίζονται».

 -για να συνδέσει δύο προτάσεις από τις οποίες η δεύτερη επεξηγεί την πρώτη:

Η έκθεση έχει ιδιαίτερο ενδιαφέρον για τους φιλότεχνους, αλλά και για τους καλλιτέχνες: συνδέεται με ζητήματα που αφορούν στην εκπαιδευτική και τη θεσμική εμπλοκή καλλιτεχνών.

 -για να συνδέσει δύο προτάσεις από τις οποίες η δεύτερη είναι το αποτέλεσμα της πρώτης:

Το παλικαράκι παθιάστηκε τόσο πολύ, ώστε δημιούργησε στον κήπο του μια αυτοσχέδια βαλβίδα και προπονούνταν με τις ώρες: δύο χρόνια αργότερα ήταν αυτός ο παγκόσμιος πρωταθλητής της σφαίρας.

 --για να παρουσιάσει με λεπτομέρειες ή να αποσαφηνίσει την ιδέα που βρίσκεται πριν την άνω κάτω τελεία

Ο Πισκάτορ έγραψε γι΄ αυτό το θέμα πολύ σημαντικά πράγματα: θεωρεί το θέατρο εργαστήριο της ανθρώπινης συμπεριφοράς.

 -προκειμένου να διακρίνει το θέμα από το σχόλιο σε κείμενο με επιγραμματικό χαρακτήρα όπως ένας κατάλογος: Α’ βραβείο: ένα ταξίδι τριών ημερών στη Ρώμη.

 -για να παραθέσει κατά λέξη, μέσα σε εισαγωγικά, μια ξένη γνώμη.

Ο Τζον Κέννεντι είχε πει: «Μην ρωτάτε τι μπορεί να κάνει η πατρίδα σας για σας· να ρωτάτε τι μπορείτε να κάνετε εσείς για την πατρίδα σας.

 -για να δώσει έμφαση σε μία λέξη, φράση, πρόταση.

Μετά την ολονύκτια συνεδρίαση, ένα μόνο πράγμα μπορούσε να τον συνεφέρει: ο καφές.

 -σε ένα τίτλο άρθρου:

Συμβασιούχοι: Αίσθηση από την απόφαση Πρωτοδικείου

**Κόμμα: -**μεταξύ στοιχείων σε ασύνδετο σχήμα:

Οι αλλαγές αυτές χρειάζονται σκέψη, συζήτηση, διαβούλευση και ωρίμαση.

 -μεταξύ προτάσεων που συνδέονται παρατακτικά μέσω του αλλά:

Το ζήτημα τής παιδείας απασχόλησε τα μέλη τής επιτροπής, αλλά η συζήτηση δεν οδήγησε σε σαφείς αποφάσεις.

 -στους αριθμούς για τη διάκριση των δεκαδικών ψηφίων:

Η μέση διάρκεια ζωής στη Σιέρα Λεόνε είναι 34,3 χρόνια. Η τιμή υποχώρησε στα 8,89 ευρώ.

 -στο αναφορικό ό,τι, όπου και ονομάζεται υποδιαστολή:

Ο αέρας παρέσυρε ό,τι βρήκε μπροστά του.

 -Τα ακόλουθα στοιχεία τοποθετούνται μεταξύ κομμάτων. Όταν ένα από τα όρια τους συμπίπτει με την αρχή ή το τέλος της πρότασης, το κόμμα παραλείπεται: η επιρρηματική εξαρτημένη πρόταση:

Αν προχωράει κάποιος πεζός μπροστά σας πολύ αργά, μην τον παρακάμψετε!

 -η επεξήγηση:

Κανείς από τους δύο υποψηφίους, Γιαννόπουλος και Πετράκης, δεν έχει ξεκάθαρο σχέδιο για τα απορρίμματα τού δήμου.

 -η μη περιοριστική αναφορική πρόταση:

Πηγές του Υπουργείου ανέφεραν χτες πως η υπόθεση, που φυσικά ερευνήθηκε, παρουσιάζει φαιδρές διαστάσεις.

 -η κλητική προσφώνηση εντός πρότασης:

Γιατί, κυρία δήμαρχε, δεν αναφέρατε το ζήτημα στον προεκλογικό σας αγώνα;

 -η παρενθετική πρόταση:

Η κυβέρνηση, πρόσθεσε ο υπουργός, είχε διαμαρτυρηθεί και παλιότερα.

 -συχνά το προτασιακό επίρρημα:

Χωρίς κανένα στοιχείο, λοιπόν, διαδίδεται ότι η ακτή αυτή έχει γίνει ορμητήριο λαθρομεταναστών.

**Ενωτικό: -**για να δηλώσει την ένωση στοιχείων:

Βορειοδυτικοί-δυτικοί άνεμοι 3 έως 5 μποφόρ στα δυτικά

 -για να δηλώσει το διάστημα μεταξύ δυο ορίων:

Ο κλωστοϋφαντουργικός δείκτης είχε μεγάλη απόδοση στο διάστημα Μαρτίου-Αυγούστου.

 -για να δηλώσει διάζευξη:

Μετά τη συναυλία το συγκρότημα αφιέρωσε τρία-τέσσερα κομμάτια στο κοινό.

 -για να ενώσει στοιχεία ίδιας κατηγορίας που χρησιμοποιούνται σε άμεση συνέχεια χωρίς να συνδέονται παρατακτικά: Ο υπουργός δήλωσε ορθά-κοφτά: «Ζούμε σε κοινωνία δημοκρατική».

 -σε φραστικά ονόματα του τύπου όνομα + όνομα: παιδί-θαύμα λέξη-κλειδί

 -σε κείμενα για τη γλώσσα για να δηλωθεί ότι το παρατιθέμενο στοιχείο αποτελεί μέρος της λέξης: Το -εξ ήταν η πιο συχνή κατάληξη στις επωνυμίες εταιρειών κατά τη δεκαετία του ’70.

**Η μονή ή διπλή παύλα: -**για να δώσει έμφαση σε ένα σχόλιο

Τι θα γίνει αν ο πληθυσμός της Γης αυξάνει -συμμετρικά ή ασύμμετρα, κατά τόπους, αδιάφορο- με έναν ανάλογο ή έστω βραδύτερο ρυθμό;

 -για να προσθέσει και υπενθυμίσει σημαντικές πληροφορίες στον αναγνώστη.

Η σκέψη δε συμπτίπτει άμεσα με τη γλωσσική έκφραση. Το νόημα -όπως και η γλώσσα- δε συνίσταται από μεμονωμένες λέξεις.

 -για να απομονώσει από την υπόλοιπη πρόταση ομοειδή και διαδοχικά επεξηγηματικά στοιχεία που θα μπορούσαν εναλλακτικά να εισαχθούν με λέξεις ή φράσεις όπως: δηλαδή, για παράδειγμα κ.λπ.

Η εργασία που αλλοτριώνει και απογοητεύει βρίσκεται σε πλήρη αντίθεση με τις παραδοσιακές κοινωνίες όπου καθημερινά όλοι οι άνθρωποι, γυναίκες και άντρες, ασκούσαν μια ποικιλία δραστηριοτήτων –καλλιέργειες, ψάρεμα, κυνήγι, υφαντουργία, ράψιμο ρούχων, χτίσιμο σπιτιών, αγγειοπλαστική, κατασκευή εργαλείων, μαγείρεμα, θεραπεία- που όλες τους αντιπροσώπευαν μια χρησιμότητα, απαιτούσαν μιαν επιδεξιότητα και πρόσφεραν μια βαθιά ηθική ικανοποίηση.

***Συχνά τίθεται ζήτημα επιλογής μεταξύ παύλας και κόμματος. Η παύλα διευκολύνει τον αναγνώστη να διακρίνει ότι τα στοιχεία πριν και μετά το παρενθετικό τμήμα τής πρότασης αποτελούν ενιαίο σύνολο.***

Για παράδειγμα, όταν ένα παρενθετικό σχόλιο τοποθετείται μεταξύ άρθρου και ονόματος:

Καταδίκασε την -κατά τα άλλα θεμιτή- πολιτική του υπουργείου.

Σε τέτοιου είδους παραδείγματα, η χρήση του κόμματος δυσκολεύει την ανάγνωση:

Καταδίκασε την, κατά τα άλλα θεμιτή, πολιτική του υπουργείου.

 -για την οριοθέτηση παρενθετικών προτάσεων:

Ύστερα από πολύ -πόσο πολύ, άραγε;- καιρό υποδεχτήκαμε και πάλι τη μουσική δωματίου στον χώρο τού Ηρωδείου.

 -κατά την απαρίθμηση στοιχείων σε ξεχωριστές σειρές:

Τομείς ειδικοτήτων:

Μηχανολογία

Ηχοληψία

Ναυτιλιακά

**Η μονή παύλα** χρησιμοποιείται στις ακόλουθες περιπτώσεις:

 -για να δοθεί έμφαση σε ερώτηση στο τέλος περιόδου.

Είμαστε υποχρεωμένοι να παρακολουθήσουμε την αλματώδη εξέλιξη της τεχνολογίας –αλλά με τι κόστος;

 -για να διατυπωθεί ένα συμπέρασμα ή μια γενίκευση στο τέλος περιόδου.

Χρήματα, φήμη, δύναμη –αυτοί ήταν οι στόχοι της ζωής του.

 -για να παρουσιαστεί μια απρόσμενη τροπή των γεγονότων στο τέλος περιόδου ή παραγράφου.:Σχεδίαζε αυτό το ταξίδι για μήνες με κάθε λεπτομέρεια –και στο τέλος το ακύρωσε.

**Πλάγια γραμμή: -**για να δηλώσει διάζευξη («ή»):

Οι επικοί ποιητές απέφυγαν να περιγράψουν την όψη τής Ελένης, αφήνοντας ελεύθερη τη φαντασία τού ακροατή/αναγνώστη.

 -σε παραθέματα ποίησης για να δηλώσει την αλλαγή στίχου:

Χαίρε καμπυλοβλέφαρη γλυκόλαλη, δώσ’ στον αγώνα Ι αυτόν εδώ τη νίκη να κερδίσω, και το τραγούδι μου κάνε ώριο. Ι Κι εγώ και σε και άλλο μου θα θυμηθώ τραγούδι.

 -στη σύντμηση λέξεων: Κων/ πολη, Θεσ/νίκη.

 -στην απόδοση φωνολογικής μεταγραφής: /efOimos/

**Παρένθεση:**  διακόπτουμε τη ροή του κειμένου:

* Για να δώσουμε δευτερεύουσες πληροφορίες
* Για να σχολιάσουμε άποψη που προηγείται
* Για να διαφοροποιήσουμε τις βασικές πληροφορίες από τις δευτερεύουσες.

Ο γράφων τοποθετεί σε παρενθέσεις (ή καμπύλες αγκύλες):

 -επεξηγηματικά στοιχεία: Ο Πανελλήνιος Σύλλογος Παραπληγικών (ΠΑ.Σ.ΠΑ.) επικαλέστηκε υπουργική απόφαση.

 -παραδείγματα: Μοίρα των λέξεων είναι να φθείρονται στο στόμα του ανθρώπου. Όχι από την πολλή χρήση, σαν τα παλιά νομίσματα, αλλά από την κακή χρήση, σαν τα όργανα του σώματος (π.χ. το μάτι) ή τις ψυχικές λειτουργίες (π.χ. τη φαντασία).

 -ορισμούς εννοιών όρων: Οι αστρονόμοι που μελετούν τις ιδιότητες των «μαύρων οπών» (αυτών των τόσο πυκνών συγκεντρώσεων ύλης που ακόμα και το φως δεν μπορεί να τους διαφύγει, γιατί το αιχμαλωτίζει η βαρύτητα) μοιάζουν να αδιαφορούν για αυτόν τον μικροσκοπικό κόκκο σκόνης, τον άνθρωπο, που είναι ασήμαντος μέσα στο άπειρο σμήνος των γαλαξιών.

 -πηγές παραθεμάτων: Ο Όμηρος περιγράφει την καθημερινή ζωή τής Ιωνίας στις απεικονίσεις της «Ασπίδος του Αχιλλέως» (Ιλ., Σ 480 κ.ε.).

**Αγκύλες:**  για να απομονωθούν από το κείμενο ειδικές πληροφορίες παρενθετικού τύπου:

Η Κύπρος μνημονεύεται χαρακτηριστικά στον επίλογο [στ. 292].

 -Περαιτέρω ρυθμίσεις για την επιλογή του ενός ή του άλλου τύπου αγκυλών υπάρχουν μόνο σε ειδικά κειμενικά είδη. Για παράδειγμα, σε γλωσσολογικά κείμενα, οι τετράγωνες αγκύλες χρησιμοποιούνται στην απόδοση φωνητικής μεταγραφής: [pedi]

**Εισαγωγικά: -**για να παραθέσει κείμενο που έχει διατυπωθεί από κάποιον άλλο ομιλητή / γράφοντα:

«Ό,τι έπρεπε να λάβουμε υπόψη μας το λάβαμε» είπε εκείνη και αποχώρησε.

 -για να δηλώσει αποστασιοποίηση του γράφοντος από τα γραφόμενα:

Περιορισμένα «κέρδη» αφήνουν οι Αγώνες για την πρωτεύουσα.

 -για να εστιάσει την προσοχή του αναγνώστη σε μια λέξη ή φράση, στην οποία αποδίδει διαφορετική σημασία από την καθιερωμένη, ή όταν εισάγει έναν νεολογισμό.

Θα πρέπει να δεχτούμε ότι υπάρχει ένα «εννοιολογικό πεδίο», το οποίο σχηματίζεται από την προσπάθεια να προσδιορίσουμε μια έννοια με τη χρήση άλλων εννοιών.

 -για να δηλώσει ότι μια λέξη τού κειμένου εμφανίζεται σε μεταφορική χρήση:

«Φούσκα» αποδείχτηκε για 9 στις 10 μετοχές η περσινή χρηματιστηριακή έκρηξη.

 -για να σχολιάσει τη σημασία μιας λέξης ή φράσης.

Όταν ο Άγγελος Τερζάκης μιλάει για «δημοκρατία», δεν αναφέρεται απλώς και μόνο σε ένα πολίτευμα· αναφέρεται σε ένα ανώτερο στάδιο πολιτισμού.

 -για να σχολιάσει ειρωνικά, αμφισβητήσει ή μειώσει το κύρος μιας λέξης ή φράσης.

Δέκα στρατιώτες σκοτώθηκαν από «φιλικά πυρά».

 -για επωνυμίες: Την ανάγκη δημιουργίας πρασίνου τόνισε στην «Ε» ο καθηγητής Πολεοδομίας στο Ε.Μ.Π.

Θα περιμένουμε να επαναδρομολογηθούν τα πλοία «Πάτμος» και «Ρό­δος».

 -σε κείμενα για τη γλώσσα τοποθετούνται εντός εισαγωγικών οι σημασίες λέξεων:

Το αγγλικό book «βιβλίο» σχηματίζει ομαλά τον πληθυντικό.

**Αποσιωπητικά: -**για να δηλώσει ότι αποσιωπά ένα μέρος του μηνύματος:

Με τις επιχειρήσεις να βάζουν το πιστόλι στον κρόταφο των εργαζομένων για να εργαστούν περισσότερο ή …, ο Κορεάτης πρωθυπουργός υπόσχεται ότι θα κάνει στόχο τής πολιτικής του τον επαναπατρισμό των θέσεων εργασίας.

 -για να δηλώσει ότι το μήνυμα περιέχει κάποιο υπονοούμενο, το οποίο πρέπει να συμπεράνει ο αναγνώστης, δημιουργώντας κλίμα αβεβαιότητας:

Πάντως, και παρότι η πρόσκληση είχε ανακοινωθεί από καιρό, ο υπουργός δεν παρέστη στα εγκαίνια…

 -για να δηλώσει απρόσμενη μεταβολή στην εξέλιξη του νοήματος. Σε αυτή τη χρήση καταφεύγει όταν θέλει να τονίσει την υπερβολή ή να δημιουργήσει ένα κωμικό αποτέλεσμα. Σε αυτήν την περίπτωση, βάζει αποσιωπητικά πριν από τη λέξη που προξενεί αυτήν την απρόσμενη μεταβολή.

Οι πορτοκαλιές πινακίδες έγιναν… μαύρες./ Πρώτοι οι Έλληνες, αλλά … στο κάπνισμα.

ΠΑΡΑΔΕΙΓΜΑΤΑ

Τα παραδείγματα, συνήθως, δίνουν ζωντάνια στο λόγο του συγγραφέα και διευκολύνουν τον αναγνώστη να κατανοήσει πλήρως τις απόψεις του που έχουν αποδοθεί θεωρητικά. Καθιστούν το κείμενο πιο οικείο, πιο προσιτό στον αναγνώστη. Αρκεί, βέβαια, να είναι εύστοχα, να μη διακόπτουν την πορεία της σκέψης του και να μην πλεονάζουν.

ΠΑΡΟΜΟΙΩΣΗ

Ο λόγος γίνεται πιο παραστατικός, πιο ζωντανός, εν τέλει πιο πειστικός. Η θέση του συγγραφέα καθίσταται εύληπτη και κατανοητή. ( Πρέπει να γράψουμε πρώτα τι παρομοιάζεται με τι , με ποιο σκοπό όσον αφορά στο νόημα του κειμένου και, στη συνέχεια, να αναφερθούμε στη λειτουργία των παρομοιώσεων στον αναγνώστη ).

ΡΗΜΑΤΙΚΑ ΠΡΟΣΩΠΑ

Το ρήμα και η σημασία του

α) **Ρηματικά σύνολα – Ονοματικά σύνολα**

Ρηματικό σύνολο ονομάζεται το τμήμα της πρότασης όπου η βασική, κεντρική λέξη είναι το ρήμα και τα συμπληρώματα του. Τα ρηματικά σύνολα στο κείμενο προσδιορίζουν κάτι συγκεκριμένο π.χ. επιλύω το πρόβλημα…

Ονοματικό σύνολο ονομάζεται το τμήμα της πρότασης όπου η βασική, κεντρική λέξη είναι το ουσιαστικό και τα συμπληρώματά του. Τα ονοματικά σύνολα προσδίδουν πυκνότητα στο κείμενο και προσδιορίζουν κάτι γενικό και αφηρημένο π.χ. Η επίλυση προβλήματος…

**β) Ρηματικές εγκλίσεις**

Οι ρηματικές εγκλίσεις φανερώνουν:

**Οριστική**: κάτι το βέβαιο και πραγματικό ή κάτι που είναι δυνατό/πιθανό να συμβεί.

**Υποτακτική**: επιθυμία ή κάτι που ενδέχεται να γίνει αλλά και προτροπή, απορία ή προσταγή. Σχηματίζεται βάζοντας πριν από το ρήμα ένα από τα μόρια ας, να ή έναν από τους συνδέσμους για να, όταν, αν, πριν, μόλις ή το απαγορευτικό μη/μην.

**Προστακτική**: προσταγή, προτροπή, απαγόρευση ή ευχή.

Σημείωση: Οι εγκλίσεις του ρήματος επηρεάζουν το ύφος του κειμένου

γ**) Ρηματικοί χρόνοι**

Οι ρηματικοί χρόνοι φανερώνουν αφενός τη χρονική βαθμίδα (παρελθόν, παρόν, μέλλον) και αφετέρου τον τρόπο ενέργειας, δηλαδή τον τρόπο με τον οποίο γίνεται αυτό που δηλώνει το ρήμα (εξακολουθητικά, στιγμιαία, συντελεσμένα).

. **Παρελθοντικοί χρόνοι**:

**Παρατατικός** φανερώνει πως κάτι γινόταν στο παρελθόν εξακολουθητικά ή με επανάληψη, π.χ. διάβαζα.

**Αόριστος**: διευκρινίζει ότι κάτι έγινε στο παρελθόν, ανεξάρτητα αν διήρκεσε πολύ ή λίγο, π.χ. διάβασα.

**Υπερσυντέλικος**: δηλώνει ότι κάτι είχε γίνει στο παρελθόν και τελείωσε, πριν γίνει κάτι άλλο π.χ. είχα διαβάσει.

**Παροντικοί χρόνοι:**

**Ενεστώτας** χρησιμοποιείται:

για να δηλώσει κάτι που γίνεται στο παρόν εξακολουθητικά, π.χ. διαβάζω

για να δηλώσει κάτι που επαναλαμβάνεται.

για να προσδώσει παραστατικότητα στον λόγο (ιστορικός ενεστώτας αντί αορίστου).

**Παρακείμενος:** φανερώνει ότι κάτι έχει γίνει στο παρελθόν και παραμένει συντελεσμένο τη στιγμή (τώρα) που μιλάμε, π.χ. έχω διαβάσει.

**. Μελλοντικοί χρόνοι:**

**Στιγμιαίος μέλλοντας**: δηλώνει ότι κάτι θα γίνει στο μέλλον χωρίς συνέχεια ή επανάληψη, π.χ. θα διαβάσω

**Εξακολουθητικός μέλλοντας**: δηλώνει ότι κάτι θα γίνεται στο μέλλον με αδιάκοπη συνέχεια ή με επανάληψη, π.χ. θα διαβάζω.

**Συντελεσμένος μέλλοντας**: φανερώνει ότι κάτι θα έχει τελειώσει/ολοκληρωθεί στο μέλλον, πριν γίνει κάτι άλλο, π.χ. θα έχω διαβάσει.

Σημείωση: Η ζωντάνια, η παραστατικότητα και η πειστικότητα του λόγου σε ένα κείμενο εξαρτώνται και από τον ρηματικό χρόνο που χρησιμοποιείται.

**δ) Ρηματικά πρόσωπα**

**α’ ενικό πρόσωπο**: προσδίδει στην έκφραση προσωπικό/εξομολογητικό τόνο, στο ύφος του κειμένου αμεσότητα και δημιουργεί οικεία σχέση με τον αναγνώστη. Γενικότερα, εκφράζει προσωπικά βιώματα, τις σκέψεις του συγγραφέα. Είναι το πρόσωπο που κυριαρχεί στο ημερολόγιο, στην επιστολή, στο στοχαστικό δοκίμιο.

**β’ ενικό πρόσωπο**: προσδίδει στον λόγο αμεσότητα, οικειότητα/παραινετικό τόνο. Χρησιμοποιείται για την πρόκληση συναισθημάτων του δέκτη.

**γ’ ενικό πρόσωπο**: ο συγγραφέας παρουσιάζει τις απόψεις του ως αντικειμενικές και γενικά αποδεκτές, αφού εμφανίζεται να καταγράφει την πραγματικότητα ως αποστασιοποιημένος παρατηρητής, το μήνυμα γίνεται καθολικό, γενικό, οι επισημάνσεις ευρύτερα αποδεκτές.

**α’ πληθυντικό πρόσωπο**: προσδίδει στην έκφραση αμεσότητα και οικειότητα, αφού ο συγγραφέας και ο αναγνώστης (πομπός/δέκτης) εμφανίζουν κοινή οπτική γωνία, δημιουργώντας την αίσθηση της συλλογικότητας- καθολικότητας/συμμετοχής. Μάλιστα ενεργοποιεί τον αναγνώστη να διαβάσει προσεκτικά το κείμενο του θεωρείται κατάλληλο πρόσωπο για ένα πολιτικό κείμενο.

**β’ πληθυντικό πρόσωπο**: υποδηλώνει παραίνεση και ενισχύει την αμεσότητα και την οικειότητα στη σχέση πομπού και δέκτη. Χρησιμοποιείται για την πρόκληση των συναισθημάτων του δέκτη.

**γ’ πληθυντικό πρόσωπο**: προσδίδει αντικειμενικότητα στις απόψεις/ιδέες του συγγραφέα, αφού παρουσιάζονται ως γενικά αποδεκτές και ο συγγραφέας αποστασιοποιείται και αντιμετωπίζει τα πράγματα ως απλός παρατηρητής.

Σημείωση: Το είδος και το ύφος ενός κειμένου προσδιορίζονται από το ρηματικό πρόσωπο που χρησιμοποιείται.

ΥΦΟΣ

Χαρακτηρισμός : 1) **απλό , λιτό**

 Γνωρίσματα

* απλό λεξιλόγιο
* μικροπερίοδος λόγος
* κυριαρχία παρατακτικής σύνταξης
* κυριαρχία ρημάτων
* ενεργητική σύνταξη
* απουσία σχημάτων λόγου

· 2**) οικείο**

* α/β ενικό ρηματικό πρόσωπο
* προσφωνήσεις οικειότητας
* παρατακτική σύνδεση / ασύνδετο σχήμα
* ενεργητική σύνταξη
* απλές προτάσεις

**· 3) επίσημο**

* αφηρημένες έννοιες και επιστημονικοί όροι
* παθητική σύνταξη
* υποτακτική σύνταξη -διαδοχή υπόταξη
* γ΄ πρόσωπο

 **· 4) επιτηδευμένο , πομπώδες , στομφώδες, ρητορικό**

* χρήση σπάνιων ή εντυπωσιακών λέξεων
* κοσμητικά επίθετα
* κατάχρηση εκφραστικών μέσων
* περίπλοκη σύνταξη
* χρήση λέξεων και φράσεων από την καθαρεύουσα

**· 5) γλαφυρό ,λογοτεχνικό ,λυρικό , ποιητικό**

* ποιητική γλώσσα
* εικονοπλαστικός λόγος
* χρήση εκφραστικών μέσων
* σημεία στίξης
* Επίκληση στο συναίσθημα

 **6) ζωηρό , προφορικό**

* μικροπερίοδος λόγος
* ασύνδετο σχήμα
* παρατακτική σύνταξη
* καθημερινές λέξεις και φράσεις
* σημεία στίξης
* επιφωνήματα

**· 7) εύθυμο χιουμοριστικό**

* λογοπαίγνια, ευφυολογήματα, υπονοούμενα
* Προφορικότητα
* Καθημερινό λεξιλόγιο

**· 8) ειρωνικό, σαρκαστικό**

* Υπαινιγμοί
* Χρήση σημείων στίξης ως σχόλιο
* Εξεζητημένο λεξιλόγιο
* Μειωτικές εκφράσεις
* μελαγχολικό, δραματικό, απαισιόδοξο
* δημιουργία έντονης συναισθηματικής φόρτισης

**· 9) διδακτικό, συμβουλευτικό , παραινετικό**

* β’ ενικό / πληθυντικό ρηματικό πρόσωπο
* υποτακτική / προστακτική έγκλιση
* βουλητικές προτάσεις

 **· 10) απολογητικό, εξομολογητικό**

* χρήση α΄ ενικού προσώπου
* παρελθοντικοί χρόνοι
* προσωπικά συναισθήματα και σκέψεις – βιώματα

 **· 11) Απρόσωπο, Ουδέτερο**

* γ’ ρηματικό πρόσωπο
* αναφορική λειτουργία γλώσσας
* απουσία συναισθηματισμού

 **12) Επιστημονικό**

* Ειδική ορολογία
* Μακροπερίοδος λόγος
* Επίκληση στη λογική
* Αναφορική χρήση γλώσσας
* Αναλυτικός λόγος (επεξηγήσεις)

 **13) Λαϊκό**

* Καθημερινό λεξιλόγιο
* Παρατακτική σύνδεση
* Προφορικότητα

ΕΝΕΡΓΗΤΙΚΗ- ΠΑΘΗΤΙΚΗ ΣΥΝΤΑΞΗ

**Στην ενεργητική σύνταξη** τονίζεται το υποκείμενο της ενέργειας που δηλώνει το ρήμα, δηλαδή το πρόσωπο ή το πράγμα που δρα/ενεργεί. Δηλώνει αμεσότητα, προφορικότητα, ζωντάνια, παραστατικότητα.

**Στην παθητική σύνταξη** τονίζεται το γεγονός/αποτέλεσμα της ενέργειας. Δηλώνει ποικιλία νοημάτων, ουδετερότητα, επισημότητα .

Μετατροπή ενεργητικής σύνταξης σε παθητική και αντίστροφα

α*. Στη μετατροπή της ενεργητικής σύνταξης σε παθητική, το υποκείμενο του ρήματος γίνεται ποιητικό αίτιο , το ρήμα γίνεται παθητικό στον ίδιο χρόνο και το αντικείμενο του ρήματος γίνεται υποκείμενο*, π.χ.:

 **Ενεργητική σύνταξη Παθητική σύνταξη**

Ο γεωργός οργώνει το χωράφι. Το χωράφι οργώνεται από το γεωργό.

Αν το ενεργητικό ρήμα είναι δίπτωτο, το έμμεσο αντικείμενο συνήθως διατηρείται, μπορεί όμως να γίνει εμπρόθετο, π.χ.:

Ενεργητική σύνταξη -> Παθητική σύνταξη

Το σχολείο του έδωσε βραβείο. Του δόθηκε βραβείο από το σχολείο.

*Αν το ενεργητικό ρήμα παίρνει δύο αιτιατικές, τη μία αντικείμενο και την άλλη κατηγορούμενο αντικειμένου, τότε το αντικείμενο του ενεργητικού ρήματος γίνεται υποκείμενο του παθητικού σε πτώση ονομαστική, ενώ το κατηγορούμενο αντικειμένου γίνεται κατηγορούμενο υποκειμένου σε ονομαστική πτώση*, π.χ. :

Ενεργητική σύνταξη -> Παθητική σύνταξη

Οι πολίτες εξέλεξαν τον Χ βουλευτή. Ο Χ εκλέχτηκε από τους πολίτες βουλευτής.

β. *Στη μετατροπή της παθητικής σύνταξης σε ενεργητική, το υποκείμενο του ρήματος γίνεται αντικείμενο, το ρήμα γίνεται ενεργητικό στον ίδιο χρόνο και το ποιητικό αίτιο γίνεται υποκείμενο*, π.χ.:

Παθητική σύνταξη Ενεργητική σύνταξη

Η αντιπολίτευση επικρίθηκε από τον πρόεδρο Ο πρόεδρος επέκρινε την αντιπολίτευση

*Αν το ρήμα είναι μέσης φωνής με ενεργητική διάθεση, δηλαδή παίρνει αντικείμενο:*

*Εκμεταλλεύομαι, χειρίζομαι,*

*Τότε: γίνομαι αντικείμενο εκμετάλλευσης, μεταχείρισης…*

 ΕΥΘΥΣ ΚΑΙ ΠΛΑΓΙΟΣ ΛΟΓΟΣ

Η διατύπωση ενός κειμένου γίνεται είτε σε ευθύ είτε σε πλάγιο λόγο. Συνήθως σε ένα κείμενο υπάρχουν και τα δύο είδη διατύπωσης:

Ευθύς λόγος: απόδοση των λόγων ή των σκέψεων κάποιου από τον ίδιο, π.χ. –Θα περάσω στο Πανεπιστήμιο

Πλάγιος λόγος: απόδοση των λόγων ή των σκέψεων κάποιου από άλλο πρόσωπο, π.χ. Ο Κώστας είπε ότι θα περάσει στο Πανεπιστήμιο.

Στον πλάγιο λόγο οι προτάσεις εξαρτώνται από ένα λεκτικό, αισθητικό, γνωστικό, προτρεπτικό, κελευστικό ή ερωτηματικό ρήμα.

Κατά τη μετατροπή του ευθύ λόγου σε πλάγιο μεταβάλλονται:

α. Οι κύριες προτάσεις κρίσεως σε ειδικές προτάσεις. Π.χ.

Ευθύς λόγος: – Είμαι πλούσιος (κύρια πρόταση κρίσεως).

Πλάγιος λόγος: Ο Κροίσος είπε ότι είναι πλούσιος (ειδική πρόταση).

β. Οι κύριες προτάσεις επιθυμίας σε βουλητικές προτάσεις.π.χ.

Ευθύς λόγος: -Ανοίξτε τις πύλες (κύρια πρόταση επιθυμίας).

Πλάγιος λόγος: Ο στρατηγός διέταξε να ανοίξουν τις πύλες (βουλητική πρόταση).

γ. Οι ευθείες ερωτήσεις σε πλάγιες ερωτηματικές προτάσεις.π.χ.

Ευθύς λόγος– Η αρετή είναι διδακτή; (ευθεία ερωτηματική πρόταση).

Πλάγιος λόγος: Ο Σωκράτης ρώτησε (τον Πρωταγόρα), αν η αρετή είναι διδακτή (πλάγια ερωτηματική πρόταση)

**Μακροπερίοδος λόγος**: Ο μακροπερίοδος λόγος προσδίδει σοβαρότητα και επισημότητα στο ύφος του συγγραφέα. Υποδεικνύει άριστη γνώση και χρήση της γλώσσας από την πλευρά του γράφοντος, που δε δημιουργεί νοητικά χάσματα και ασάφειες. Έτσι, ο λόγος αποκτά συνθετότητα και πολυπλοκότητα.

**Μικροπερίοδος (βραχυπερίοδος) λόγος**: Ο μικροπερίοδος λόγος προσδίδει αμεσότητα, οικειότητα και προσφορικότητα στο ύφος του συγγραφέα. Δηλώνει αυθορμητισμό, γι’ αυτό, ο λόγος είναι γοργός και κοφτός με αποτέλεσμα το μήνυμα να αποδίδεται με σαφήνεια, παραστατικότητα και ζωντάνια.

Λειτουργική και υφολογική διαφορά του βραχυπερίοδου από το μακροπερίοδο λόγο

Ο μακροπερίοδος λόγος λειτουργεί διαφορετικά από το βραχυπερίοδο. Πρώτα πρώτα, για να χρησιμοποιήσει κανείς τον πρώτο πρέπει να κατέχει πολύ καλά τη γλώσσα, ενώ ο δεύτερος δομείται και οργανώνεται ευκολότερα. Πέρα από αυτό, ο μακροπερίοδος λόγος μπορεί να παρασύρει το συγγραφέα σε συντακτικά λάθη και να συσκοτίσει τα νοήματα, ενώ ο βραχυπερίοδος και σαφέστερος είναι και φράσεις αρμονικότερες δημιουργεί. Ο βραχυπερίοδος, τέλος, λόγος πέρα από την καθαρότητα και την αρμονία, προσδίδει στη φράση γοργότερο ρυθμό, παραστατικότητα και ζωντάνια, ενώ ο μακροπερίοδος της δίνει βραδύτητα, ασάφεια και καταστρέφει την ευλυγισία της. Υποστηρίζεται μάλιστα ότι κάποιοι χρησιμοποιούν τον μακροπερίοδο λόγο σκόπιμα, για να συσκοτίσουν τα νοήματά τους.

Στην επιλογή λόγου μακροπερίοδου ή όχι από τον πομπό ισχύει αντίστοιχη αιτιολόγηση με την παρατακτική – υποτακτική σύνδεση. Ειδικότερα, ο μακροπερίοδος λόγος:

· όταν οργανώνεται κατάλληλα, αποτελεί δείγμα υψηλού επιπέδου του πομπού, ενώ ταυτόχρονα βοηθά το δέκτη να αντιληφθεί τις διαπλοκές των εννοιών (σύνθετο ύφος),

· προσδίδει έμφαση, ένταση στο λόγο, με αποτέλεσμα το κείμενο να αποκτά δυναμικό και γοργό ρυθμό,

· ενδέχεται να λειτουργεί παραπειστικά, όταν υπάρχει χαλάρωση από πλευράς λογικών σχέσεων, καθιστώντας ασαφή τα νοήματα.

Ο βραχυπερίοδος λόγος είναι απλός και πυκνός, ενώ σε ορισμένες περιπτώσεις μπορεί να είναι ασθματικός, αγχώδης και να επιδιώκει τη μετάδοση αντίστοιχων συναισθημάτων που βιώνει ο πομπός προς το δέκτη.

Γενικότερα, ο μικροπερίοδος λόγος και το ασύνδετο σχήμα προσδίδουν στο ύφος και τον τόνο χαρακτήρα λιτό, γοργό, κοφτό (ελλειπτικός λόγος).

ΠΑΡΑΤΑΚΤΙΚΗ-ΥΠΟΤΑΚΤΙΚΗ ΣΥΝΔΕΣΗ

Σύνδεση προτάσεων

Οι προτάσεις, ανάλογα με τον τρόπο που συνδέονται, παρατακτικά ή υποτακτικά, προσδιορίζουν τον λόγο ενός κειμένου, δηλαδή αν είναι απλός και λιτός ή σύνθετος και πυκνός. Ειδικότερα:

α**. Παρατακτική σύνδεση**

*Καθιστά τον λόγο απλό, λιτό και άμεσο, δίχως επεξηγήσεις/ αιτιολογήσεις. Συνδέει ισοδύναμες προτάσεις, κύριες ή όμοιες δευτερεύουσες με τη χρήση παρατακτικών συνδέσμων*. Οι παρατακτικοί σύνδεσμοι είναι:

Συμπλεκτικοί: και (κι), ούτε, μήτε, ουδέ, μηδέ.

Διαζευκτικοί/ διαχωριστικοί: ή. Είτε.

Αντιθετικοί: αλλά, μα, όμως, ωστόσο, μόνο, παρά, μολαταύτα, έξαλλου, (οι αντιθετικοί σύνδεσμοι ενώ, αν και, μολονότι χρησιμοποιούνται κανονικά στην υποτακτική σύνδεση ι.

Συμπερασματικοί: λοιπόν, ώστε, άρα, επομένως.

Επεξηγηματικοί: δηλαδή.

β. **Υποτακτική σύνδεση**

*Καθιστά τον λόγο πυκνό, σύνθετο. Δηλώνει ικανότητα στην έκφραση και ενισχύει την παραστατικότητα και πειστικότητα του λόγου Συνδέει προτάσεις ανόμοιες, δηλαδή κύριες με δευτερεύουσες ή δευτερεύουσες ανόμοιες με τη χρήση υποτακτικών συνδέσμων*. Οι υποτακτικοί σύνδεσμοι είναι:

 Ειδικοί: πως. ότι, που.

Αιτιολογικοί: γιατί, επειδή, αφού.

Χρονικοί: όταν, σαν, ενώ, καθώς, αφού, αφότου, πριν, μόλις, προτού, ώσπου, ωσότου, οπότε, όσο που, άμα.

Υποθετικοί: αν, εάν (και οι χρονικοί σύνδεσμοι σαν, άμα με σημασία υποθετικού συνδέσμου).

Εναντιωματικοί: αν και, ενώ, μολονότι.

Τελικοί: για να, να.

Αποτελεσματικοί: ώστε (να), που.

Διστακτικοί: μη(ν), μήπως

Αναφορικές προτάσεις

**Οι αναφορικές προτάσεις** διακρίνονται με κριτήριο τη συντακτική λειτουργία τους σε:

**Αναφορικές ονοματικές**: επέχουν τη θέση ονοματικού προσδιορισμού (στο υποκείμενο ή στο αντικείμενο του ρήματος της πρότασης εξάρτησης της, παράθεσης, επεξήγησης κ.λπ.) και συνήθως εισάγονται με αναφορικές αντωνυμίες, π.χ. ο οποίος, όποιος, οποιοσδήποτε, όσος, που (όταν αναφέρεται σε ονόματα) κ.λπ.

**Αναφορικές επιρρηματικές**: προσδιορίζουν έναν επιρρηματικό προσδιορισμό και εισάγονται με αναφορικά επιρρήματα:

Τοπικά: όπου, οπουδήποτε, που (όταν αναφέρονται σε επιρρηματικό προσδιορισμό).

Χρονικά: οπότε, οποτεδήποτε.

Τροπικά: όπως, καθώς.

Ποσοτικά: όσο, οσοδήποτε

Παραδείγματα:

Ο επιστήμονας ο οποίος έχει ανεπτυγμένο το αίσθημα της ευθύνης (=αναφορική ονοματική πρόταση) προσφέρει με τις ανακαλύψεις του στην ανθρωπότητα.

Όπου κι αν γυρίσεις το βλέμμα σου (=αναφορική επιρρηματική πρόταση), διαπιστώνεις την αισθητική υποβάθμιση.

**Αναφορικές προσδιοριστικές**: αναφέρονται σε έναν ονοματικό όρο μιας άλλης πρότασης και αποτελούν αναγκαίους προσδιορισμούς της προηγούμενης πρότασης, ώστε να εξασφαλίζεται ένα ολοκληρωμένο νόημα.

**Αναφορικές παραθετικές ή προσθετικές**: αναφέρονται σε έναν ονοματικό όρο μιας άλλης πρότασης, χωρίζονται με κόμμα και δεν αποτελούν απαραίτητο συμπλήρωμα για την ολοκλήρωση του νοήματος, αλλά μπορούν να παραλειφθούν.

Παραδείγματα:

Το μάθημα που μου αρέσει είναι η Ιστορία [αναφορική προσδιοριστική πρόταση, γιατί αποτελεί αναγκαίο προσδιορισμό της λέξης «μάθημα»].

Διαβάζω το μάθημα της Ιστορίας, που είναι το αγαπημένο μου (μάθημα) [αναφορική παραθετική ή προσθετική πρόταση, γιατί δεν αποτελεί αναγκαίο συμπλήρωμα του λόγου].

ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ ***(Πώς ο τρόπος ανάπτυξης ενισχύει την επιχειρηματολογία)***

**Παράγραφος με παραδείγματα** ( απαρίθμηση λεπτομερειών )

Έτσι αναπτύσσεται μια θεματική περίοδος ή πρόταση , αν το περιεχόμενό της χρειάζεται διευκρίνιση . Τα παραδείγματα λαμβάνονται – αντλούνται από την καθημερινή ζωή , την προσωπική εμπειρία – πραγματικά ή επινοημένα (φαντασία) – την ιστορία κ.ά. Φυσικά, το παράδειγμα περισσότερο επιβεβαιώνει παρά αποδεικνύει τη θεματική περίοδο.

Θεματική περίοδος : διατύπωση του θέματος – θέσης

Σχόλια – λεπτομέρειες : παράθεση των παραδειγμάτων ( αρκετά συχνά υπάρχουν λέξεις – φράσεις που μας βοηθούν να εντοπίσουμε εύκολα ότι πρόκειται για ανάπτυξη με παραδείγματα , όπως « π.χ. , για παράδειγμα , λ.χ. …)

Κατακλείδα : συγκεφαλαίωση – παράδειγμα

**Επισήμανση** : Στην ανάπτυξη με παραδείγματα απλώς επισημαίνουμε σε ποιο σημείο ο συγγραφέας τα αναφέρει.

Παράδειγμα:

Α. «Η πληρότητα της πληροφόρησης είναι μια από τις μορφές της ακρίβειάς της. Μπορεί κανείς να δημιουργήσει μια ψεύτικη είδηση με την ίδια ευκολία, είτε ακρωτηριάζοντας την αφήγηση ενός γεγονότος είτε κατασκευάζοντάς το από την αρχή ως το τέλος. Το καλύτερο παράδειγμα για τη σημασία που έχει η πληρότητα μιας είδησης είναι το τηλεγράφημα του Εμς. Πρόκειται για το τηλεγράφημα που έστειλε από το Εμς, το 1870, ο βασιλιάς της Πρωσσίας Γουλιέλμος ο Α΄ στον υπουργό εξωτερικών της χώρας, Βίσμαρκ, για να τον κατατοπίσει σχετικά με τις συζητήσεις που είχε με το Γάλλο πρεσβευτή Μπενεντέτι. Ο Βίσμαρκ δημοσίευσε το τηλεγράφημα, αφού όμως το ανέπτυξε και το αλλοίωσε, ώστε να έχει έναν προσβλητικό τόνο για τη Γαλλία. Λέγεται ότι το τηλεγράφημα αυτό υπήρξε η αφορμή, για να κηρύξει η Γαλλία τον πόλεμο εναντίον της Πρωσσίας. Ο γαλλοπρωσσικός πόλεμος του 1870-71 θα είχε ίσως βρει μια άλλη αφορμή, για να ξεσπάσει, και ίσως να κατέληγε πάλι στην πρωσσική νίκη. Με τις συνθήκες όμως που διαδραματίστηκε το κεφαλαιώδες αυτό γεγονός της σύγχρονης ευρωπαϊκής ιστορίας δεν είναι απίθανο να το προκάλεσε μια ελλιπής και πλαστογραφημένη πληροφόρηση».

**Παράγραφος με σύγκριση κι αντίθεση**

Όταν έχουμε να συγκρίνουμε πρόσωπα, πράγματα, ιδέες, φαινόμενα … σημειώνουμε τις ομοιότητες και κυρίως τις διαφορές τους. Όταν, όμως, αντιπαραθέτουμε το ένα στο άλλο, τονίζουμε τις διαφορές τους. Η παράγραφος διαρθρώνεται ως εξής :

Θεματική περίοδος : επισημαίνουμε και παρουσιάζουμε τις συγκρινόμενες έννοιες – μέλη. Ενδεικτικά στοιχεία είναι συνήθως ο συγκριτικός βαθμός και διάφορες διαρθρωτικές λέξεις – εκφράσεις δηλωτικές της ομοιότητας ή της διαφοράς, όπως «αντίθετα , από την άλλη …)

Σχόλια – λεπτομέρειες : υπάρχουν δύο τρόποι οργάνωσης :

Ανά σημείο παρουσίαση των γνωρισμάτων των συγκρινόμενων μελών, με τη δημιουργία αντιθετικών ζευγών

Ολοκληρωμένη παρουσίαση των γνωρισμάτων πρώτα του ενός μέλους κι ακολούθως του άλλου – χωρισμός του κυρίου μέρους της παραγράφου σε δύο μέρη.

Κατακλείδα : σύνοψη – συμπέρασμα ή διαπίστωση κοινού στοιχείου.

Παράδειγμα:

Α. «Ένα χάσμα χωρίζει το Σωκράτη από τους σοφιστές. Ο Σωκράτης ζήτησε τη μία και καθολική έννοια, τη μία και καθολική αλήθεια, ενώ οι σοφιστές υποστήριζαν τις πολλές γνώμες για το ίδιο πράγμα. Επίσης και στον τρόπο της ζωής υπάρχει ριζική αντίθεση μεταξύ σοφιστών και Σωκράτους. Οι σοφιστές ήταν έμποροι γνώσεων, ενώ ο Σωκράτης υπήρξε ένας άμισθος δάσκαλος και ερευνητής της αλήθειας. Το μόνο κοινό μεταξύ των σοφιστών και του Σωκράτη ήταν ότι αυτός και εκείνοι διαπίστωσαν ότι η παραδεδομένη μόρφωση και παιδεία δεν ήταν αρκετή για τη εποχή τους».

**Παράγραφος με αιτιολόγηση**

Πολλές φορές οι θεματικές περίοδοι είναι κρίσεις που χρειάζεται να αποδειχτεί η ισχύς τους με λογικά επιχειρήματα. Στη διερεύνηση αυτής της μεθόδου, πρακτικά μεταστρέφουμε τη θεματική περίοδο σε ερώτηση και στην ανάπτυξη της παραγράφου ( στα σχόλια \ λεπτομέρειες ) προκύπτει ένα «διότι », ένα «πώς» ( ή ενδέχεται να είναι γραμμένη διαρθρωτική λέξη με αιτιολογικό χαρακτήρα ) . Η παράγραφος διαρθρώνεται ως εξής:

Θεματική περίοδος : θέμα – θέση \ αξιολογική κρίση που εγείρει αβίαστα το ερώτημα γιατί;

Σχόλια – λεπτομέρειες : ανάπτυξη συλλογισμού – επιχειρημάτων , χρήση αιτιολογικών συνδέσμων – εκφράσεων για την κατάδειξη της νοηματικής σχέσης

Κατακλείδα : συμπέρασμα

Παράδειγμα:

Α. «Ο σημερινός σύζυγος και πατέρας δε θέλει να σκεφτεί τον εαυτό του σε ίση θέση με τη γυναίκα του και να συνεργαστεί μαζί της για τα κοινά προβλήματα του σπιτιού τους. Αυτό συμβαίνει γιατί πριν λίγα χρόνια ο τωρινός σύζυγος και πατέρας έζησε σαν παιδί, μέσα σε μια λειτουργική αυστηρότητα του οικογενειακού του περιβάλλοντος, η οποία τον είχε καταπιέσει και ακόμα του είχε κάνει βίωμα ζωής, πως ο άντρας είχε την πρωτοκαθεδρία, είναι νοικοκύρης, ενώ η γυναίκα είναι η νοικοκυρά και το κοινωνικά ετερόνομο άτομο. Δεν τολμούσε ν’ aντιμιλήσει στο γονιό, που ήταν η εξουσία. Ο διάλογος ήταν ανύπαρκτος, αφού ο νοικοκύρης αποφάσιζε για την τύχη των μελών της μονοκρατορικής οικογενειακής επικράτειας».

**Παράγραφος με ορισμό**

Ο συγγραφέας που αναπτύσσει τη θεματική του περίοδο με ορισμό πρέπει να απαντά στην πιθανή ερώτηση του αναγνώστη: «τι εννοεί με αυτό ;» ή «τι είναι ;» . Με τον ορισμό παραθέτουμε τα ουσιώδη γνωρίσματα μιας έννοιας, ώστε να μην είναι δυνατή η σύγχυσή της με άλλη.

Οι ορισμοί είναι δυνατό να χαρακτηριστούν ως:

Σύντομοι: όταν εκτείνονται σε λίγους στίχους

Εκτεταμένοι: όταν καλύπτουν μία ή περισσότερες παραγράφους

Αναλυτικοί: όταν παρουσιάζουν απλώς τα γνωρίσματα της οριστέας έννοιας

Συνθετικοί: όταν αποδίδουν τη διαδικασία δημιουργίας της οριστέας έννοιας μέσα από τα ουσιώδη δομικά στοιχεία που την αποτελούν.

 Η παράγραφος διαρθρώνεται ως εξής :

Θεματική περίοδος :

**Οριστέα έννοια** ( έννοια που πρέπει να οριστεί )

**Γένος** ( ευρύτερη έννοια στην οποία εντάσσεται η οριστέα )

**Ειδοποιός διαφορά** ( χαρακτηριστικό γνώρισμα )

π.χ. « Ιδεολογία ( οριστέα έννοια ) είναι το σύνολο των αντιλήψεων ( γένος ) που πρεσβεύει ένα άτομο γύρω από κάποιο θέμα σημαντικό της κοινωνικής ζωής ( ειδοποιός διαφορά )

Σχόλια – λεπτομέρειες : ανάλυση της ειδοποιούς διαφοράς ( ή των ειδοποιών διαφορών )

Κατακλείδα : συμπέρασμα

Παράδειγμα:

Α. «Οικογένεια είναι η ένωση και η συμβίωση δυο ανθρώπων διαφορετικού φύλου, που διαβιούν υπό κοινή στέγη και έχουν συναποδεχθεί ότι θα αντιμετωπίζουν από κοινού τα προβλήματα. Αντικειμενικός σκοπός όμως της οικογένειας είναι η τεκνοποίηση και η διαπαιδαγώγηση του νέου ανθρώπου. Από αυτήν τη λειτουργία της η οικογένεια καθίσταται καίριος θεσμός, αφού μέσω αυτής διαιωνίζεται η κοινωνία τόσο βιολογικά όσο και ηθικά, πολιτισμικά. Έτσι, η οικογένεια έχει συναισθηματικό, αναπαραγωγικό, κοινωνικοποιητικό σκοπό. Είναι, με άλλα λόγια, ένας θεσμός-κύτταρο και θεμέλιο της κοινωνίας».

**Παράγραφος με διαίρεση**

Ο τρόπος αυτός ανάπτυξης των παραγράφων αποκαλύπτει τα συστατικά στοιχεία από τα οποία αποτελείται ένα αντικείμενο ή μια έννοια ( κομμάτιασμα του όλου στα μέρη του ) .

Η διαίρεση, όταν έχει οργανωθεί ορθά, είναι τέλεια και συνεχής. **Τέλεια** ονομάζεται η διαίρεση, όταν περιλαμβάνει όλα τα είδη της διαιρετέας έννοιας, ενώ συνεχής χαρακτηρίζεται, όταν δεν παρακάμπτεται κάποιο από τα είδη της.

Στη διαίρεση αναλύουμε ένα όλο **( γένος** ) στα μέρη του **( είδη** ) με βάση κάποιο ουσιώδες γνώρισμα ( **διαιρετική βάση** ) . Στις λεπτομέρειες σχολιάζονται όλα τα είδη που δηλώνονται στη θεματική πρόταση . Συγκεκριμένα, η παράγραφος διαρθρώνεται ως εξής :

Θεματική περίοδος : διαιρετέα έννοια

Σχόλια – λεπτομέρειες : διαιρετική βάση ( κριτήρια\-ο διακρίσεων ) , πηλίκο της διαίρεσης ( έννοιες που προκύπτουν ως επιμέρους μορφές της διαιρετέας ) – ανάλυσή του.

π.χ. « Η δημοσιογραφία ( διαιρετέα έννοια ) , με βάση το περιεχόμενό της (διαιρετική βάση) , μπορεί να διακριθεί σε ειδησεογραφική κι ερμηνευτική (πηλίκο της διαίρεσης).

Κατακλείδα : συμπέρασμα

Παράδειγμα:

Α. «Στην έκθεση της Διεθνούς Επιτροπής της UNESCO για την εκπαίδευση στον 21ο αιώνα τονίζεται ότι η δια βίου εκπαίδευση πρέπει να στηρίζεται στους παρακάτω τέσσερις πυλώνες, που αποτελούν διαφορετικά είδη μάθησης: 1. Μαθαίνω πώς να αποκτώ τη γνώση, συνδυάζοντας ικανοποιητικά μια ευρύτατη γενική παιδεία με τη δυνατότητα εμβάθυνσης σε ορισμένα θέματα. 2. Μαθαίνω να ενεργώ με τέτοιον τρόπο, ώστε να αποκτώ όχι μόνο επαγγελματική κατάρτιση αλλά και γενικότερα τη δυνατότητα να αντιμετωπίζω διάφορες καταστάσεις και να εργάζομαι αρμονικά σε ομάδες. 3. Μαθαίνω να συμβιώνω, κατανοώντας τους άλλους και έχοντας επίγνωση των κοινωνικών αλληλεξαρτήσεων –συμβάλλοντας στην πραγματοποίηση κοινών δράσεων και στη διευθέτηση των συγκρούσεων-, με σεβασμό στις αξίες του πλουραλισμού, της αμοιβαίας κατανόησης και ειρήνης. 4. Μαθαίνω να ζω με τέτοιον τρόπο, ώστε να αναπτύσσω την προσωπικότητά μου και να μπορώ να ενεργώ με μεγαλύτερη αυτονομία και περισσότερη κρίση και προσωπική υπευθυνότητα(…)».

(από το κείμενο των Απολυτήριων Εξετάσεων της Γ΄ Λυκείου του 2000)

**Παράγραφος με αναλογία**

 Aυτή την περίπτωση τρόπου ανάπτυξης παραγράφου, επιλέγουμε, προκειμένου να γίνει αντιληπτό το περιεχόμενο μίας σύνθετης έννοιας, να τη συσχετίσουμε με μια άλλη, περισσότερο οικεία στο δέκτη, και να καταγράψουμε τις μεταξύ τους ομοιότητες.

Η αναλογία , ως τρόπος ανάπτυξης , αποτελεί στην ουσία σύγκριση αντικειμένων, φαινομένων, καταστάσεων… Η αναλογία μπορεί να είναι **κυριολεκτική ή μεταφορική**. Με την κυριολεκτική συγκρίνονται πράγματα \ αντικείμενα ( δεν είναι ποτέ απολύτως όμοια ) που παρουσιάζουν βασικές ομοιότητες \ κοινά στοιχεία. Στη μεταφορική αναλογία, αντίθετα , συγκρίνονται «αντικείμενα» που είναι τελείως διαφορετικά κι αποκαλύπτονται κάποιες απροσδόκητες αναλογίες μεταξύ τους. Και τις δύο περιπτώσεις μπορούμε να τις χρησιμοποιήσουμε στην πειθώ \ επιχειρηματολογία αλλά με προσοχή. Για παράδειγμα, ελέγχουμε αν πράγματι ισχύουν οι αναλογίες \ ομοιότητες κι αν το συμπέρασμα στο οποίο καταλήγουμε είναι αποδεκτό ( πάντα η αναλογία είναι ατελής – πιθανό συμπέρασμα ). Τέλος , είναι ανάγκη να γνωρίζουμε ότι η αναλογία δε χρησιμοποιείται πάντοτε με τη μορφή επιχειρήματος. Μπορεί να αξιοποιηθεί από το συγγραφέα για διασάφηση, επεξήγηση ή για να κάνει πιο παραστατική \ ζωντανή μια κατάσταση , ένα φαινόμενο.

***Σ’ αυτόν τον τύπο παραγράφου καταφεύγουμε , όταν το περιγραφόμενο αντικείμενο ή το προς ανάλυση θέμα είναι σύνθετο – πολύπλοκο ή ειδικό , άγνωστο και συνεπώς δυσνόητο για το δέκτη. Γι’ αυτό χρησιμοποιούμε ένα ανάλογο παράδειγμα που ως περισσότερο οικείο βοηθά , μέσω της αναλογίας – ομοιότητας, στην κατανόηση του πρώτου***. Η παράγραφος διαρθρώνεται ως εξής :

Θεματική περίοδος: αναφορά του περιγραφόμενου αντικειμένου και του αναλογούντος στοιχείου ( αναφέρουμε τα μέρη που ομοιάζουν κι ως προς τι – την ομοιότητά τους ). Ενδεικτικά αναλογίας είναι η παρομοίωση και η μεταφορά ή φράσεις, όπως : όμοια , ανάλογα , έτσι και …

Σχόλια – λεπτομέρειες : χαρακτηριστικά – ιδιότητες του αναλογούντος στοιχείου , χαρακτηριστικά – ιδιότητες του περιγραφόμενου αντικειμένου .

Κατακλείδα : επαναδιατύπωση – επαναβεβαίωση

Παράδειγμα:

Α. «Ο οργανισμός καταναλώνει ενέργεια όπως και μια μηχανή. Το αυτοκίνητο λ.χ. ή η θεριζοαλωνιστική μηχανή εξασφαλίζουν την αναγκαία για τη λειτουργία τους ενέργεια καίγοντας βενζίνη. Το ηλεκτρικό ψυγείο ή ο ηλεκτρονικός υπολογιστής, δυο άλλες μηχανές, χρησιμοποιούν ηλεκτρική ενέργεια, ηλεκτρικό ρεύμα. Κι ο οργανισμός βρίσκει την αναγκαία για τις λειτουργίες του ενέργεια με ανάλογο τρόπο, καίγοντας ή διασπώντας χημικές ενώσεις. Ο μηχανισμός αυτός της παραγωγής ενέργειας λέγεται καταβολισμός. Είναι φανερό πως ο καταβολισμός είναι φαινόμενο κοινό και για τους οργανισμούς και για ορισμένες μηχανές, αφού και στις δυο περιπτώσεις για τη λειτουργία τους καταναλώνεται ενέργεια που παράγεται από τη διάσπαση χημικών ενώσεων».

**Παράγραφος με αίτιο κι αποτέλεσμα**

Η καταγραφή της αιτίας (ή των αιτιών) που οδηγεί σε ορισμένο αποτέλεσμα ( ή αποτελέσματα ) είναι συνηθισμένη μέθοδος για την ανάπτυξη παραγράφου (περιλαμβάνει στοιχεία που συνδέονται με σχέση αιτίου – αιτιατού) . Ο μαθητής πρέπει να λάβει υπ’ όψη ότι ενδέχεται – σπανιότερα – να καταγράφονται αρχικά τα αποτελέσματα ( ή το αποτέλεσμα ) και κατόπιν τα αίτια (ή η αιτία) . Η παράγραφος διαρθρώνεται ως εξής :

Θεματική περίοδος : φαινόμενο προς αιτιολόγηση – αιτιατό

Σχόλια – λεπτομέρειες : ανάλυση του αιτίου ή των αιτιών , παρουσίαση των επιμέρους συνθηκών – παραγόντων που προκαλούν το φαινόμενο

Κατακλείδα : συμπέρασμα – επαναδιατύπωση της αιτιολογικής σχέσης .

Παράδειγμα:

«Το τραγικό είναι ότι η, τόσο αναγκαία, εξειδίκευση οδηγεί τον άνθρωπο στην πνευματική μονομέρεια. Ο επίδοξος επιστήμονας αρχίζει να ασχολείται με ένα μόνο κομμάτι της γνώσης που έχει κατακτήσει η ανθρώπινη σκέψη. Γίνεται βέβαια, τέλειος σ’ αυτό. Όμως χάνει την ολότητα, δεν έχει τη δυνατότητα να μυηθεί και να γοητευτεί από τις άλλες γνώσεις που θα τον καθιστούσαν άνθρωπο με ευρύτητα πνεύματος. Σιγά-σιγά διαπιστώνει ότι γνωρίζει μόνο τον τομέα της επαγγελματικής απασχόλησής του. Γίνεται ένας πνευματικά μονόπλευρος, μονοδιάστατος άνθρωπος».

**Παράγραφος με συνδυασμό μεθόδων**

Πολύ συχνά οι συγγραφείς μετέρχονται στην ανάπτυξη των παραγράφων τους συνδυασμό δύο ή περισσοτέρων τρόπων . Φυσικά, αν εντοπίσουμε συνδυασμό στην ανάπτυξη της παραγράφου , θα δηλώσουμε αναλυτικά και με συγκεκριμένες αναφορές – στο τέλος της απάντησης – τους τρόπους που ο συντάκτης συνταιριάζει.

ΣΧΗΜΑΤΑ ΛΟΓΟΥ

**Ασύνδετο σχήμα**

Στο **ασύνδετο** **σχήμα** οι προτάσεις δεν ενώνονται με κάποια λέξη ή σύνδεσμο, παρά μόνο χωρίζονται με κόμμα:

π.χ. Παίξαμε, τραγουδήσαμε, ήπιαμε νερό, φρέσκο καθώς ξεπήδαγε απ’ τους αιώνες.

(Οδ. Ελύτης, «Στα κτήματα βαδίσαμε όλη μέρα»)

Αναφορικά με τη χρήση του **ασύνδετου** **σχήματος**, ο συγγραφέας αποσκοπεί στο να δώσει **ένταση**,  έμφαση στο λόγο και ίσως **να** **χρωματίσει** **συναισθηματικά** το κείμενό του. παράλληλα, διαπιστώνουμε ότι το ασύνδετο σχήμα συμβάλλει στη **ζωντάνια** και την **παραστατικότητα** ενός κειμένου, ενώ συνάμα **πυκνώνει** το λόγο.

**Αποσιώπηση**

Κατά την αποσιώπηση παραλείπουμε μια λέξη ή συνήθως μια ολόκληρη φράση από φόβο, οργή, αγανάκτηση, ντροπή κτλ. Η αποσιώπηση συχνά φανερώνει ζωηρή συγκίνηση και αποβλέπει στον προβληματισμό του αναγνώστη ή στη δημιουργία εντυπώσεων.

**Επανάληψη**

Σε ένα κείμενο μπορούμε να εντοπίσουμε λέξεις ή φράσεις που επανέρχονται αυτούσιες ή ελαφρά παραλλαγμένες, για να δώσουν έμφαση σε μια έννοια ή κατάσταση.

**Μεταφορά**

Στη λογοτεχνία, μια λέξη μπορεί να χρησιμοποιείται κυριολεκτικά ή μεταφορικά, δηλαδή η σημασία της διευρύνεται και μεταφέρεται σε μια άλλη έννοια. Η μεταφορά μοιάζει με την παρομοίωση, απουσιάζει όμως το «σαν» ή το «όπως». Η μεταφορική χρήση των λέξεων προσδίδει πλούτο, βάθος και δύναμη στο λόγο, ζωντάνια και εκφραστικότητα.

**Παρομοίωση**

Είναι ο παραλληλισμός ή η σύγκριση δύο προσώπων, πραγμάτων ή αφηρημένων εννοιών, που γίνεται για να φωτιστεί η σημασία του πρώτου συγκρινόμενου στοιχείου μέσω της αντιπαραβολής του με κάτι πιο συγκεκριμένο και σαφές. Συχνά ο σκοπός της παρομοίωσης είναι συνθετότερος: χρησιμοποιείται για να προβληθούν οι βαθύτερες σχέσεις μεταξύ των πραγμάτων ή για να αποκαλυφθεί μια νέα διάσταση ανάμεσα σε δύο συγκρινόμενες καταστάσεις. Η παρομοίωση μοιάζει με τη μεταφορά, αλλά, κατά τον Αριστοτέλη, είναι αισθητικά αμεσότερη και ελκυστικότερη και έχει μεγαλύτερη πυκνότητα.

**Προσωποποίηση**

Η προσωποποίηση χαρίζει ζωντάνια και κίνηση σε άψυχα αντικείμενα ή αφηρημένες έννοιες και κάνει το λόγο ζωντανό, παραστατικό και πρωτότυπο.

**Υπερβολή**

Με την υπερβολή μεγεθύνεται μια κατάσταση ή μεγαλοποιείται ένα συναίσθημα. Στόχος της υπερβολής είναι να προβληθεί εντονότερα μια κατάσταση, να αποκτήσει έμφαση και ζωντάνια το κείμενο και να δημιουργηθούν ισχυρές εντυπώσεις.

**Αντίθεση**

Με την αντίθεση συσχετίζονται ή συνδυάζονται δύο έννοιες, πράγματα ή καταστάσεις ανόμοιες, με στόχο την έκφραση ζωηρών συναισθημάτων. Η αντίθεση είναι ένα αριστοτεχνικό μέσο για την αντιπαραβολή δύο λέξεων ή φαινομένων, τα οποία μέσα από την αντιδιαστολή τους φωτίζουν τις αντίπαλες δυνάμεις που συχνά συνυφαίνονται και εναρμονίζονται στην ανθρώπινη ζωή. Επίσης, με την αντίθεση ο συγγραφέας κάνει αισθητές τις ακραίες και δραματικές καταστάσεις που διέπουν την ανθρώπινη ύπαρξη. Η αντίθεση μπορεί να εκφράζεται είτε με δύο λέξεις ή δύο φράσεις είτε και με δύο μεγάλα τμήματα του λόγου (προτάσεις, περιόδους παραγράφους).

**Ειρωνεία**

Η ειρωνεία ως σχήμα λόγου είναι η συνειδητή χρήση μιας διφορούμενης γλώσσας από τον ομιλητή, όταν δηλαδή ο αφηγητής εννοεί κάτι διαφορετικό από αυτό που εκφράζουν οι λέξεις. Η έννοια της ειρωνείας χρησιμοποιείται συχνά με κάποια σημασιολογική κλιμάκωση: χαριεντισμός, αστεϊσμός, ειρωνεία, σαρκασμός, χλευασμός. Με τον όρο «ειρωνεία» μπορεί να εννοείται και η τραγική ειρωνεία, όταν ο ήρωας αγνοεί μια πραγματικότητα ή μια αλήθεια που γνωρίζουν οι αναγνώστες.

**ΣΥΝΩΝΥΜΕΣ-ΑΝΤΩΝΥΜΕΣ**

Ίδιος τύπος, ίδια πτώση ή πρόσωπο

**ΤΙΤΛΟΣ**

"Ο τίτλος αποτελεί το πρώτο μέσο που έχει στη διάθεσή του ο συγγραφέας, για να οδηγήσει το κορεσμένο μάτι του αναγνώστη στο δικό του άρθρο. Από την άποψη αυτή, θα έλεγε κανείς ότι ο τίτλος παίζει ρόλο τόσο σημαντικό όσο και η ονομασία ενός εμπορικού προϊόντος ή το μοτίβο μιας διαφημιστικής εκστρατείας…

Η σημασία του τίτλου γίνεται ακόμη μεγαλύτερη σήμερα που διαδίδεται όλο και περισσότερο η μηχανογραφική ταξινόμηση των δημοσιευμάτων. Η ταξινόμηση αυτή βασίζεται σε λέξεις-κλειδιά του τίτλου. Π.χ. αν ένα άρθρο τιτλοφορείται: "Πρόσμειξη σεληνιακού εδάφους σε θρεπτικά διαλύματα για την ταχύτερη ανάπτυξη αζωτοβακτηρίων", η μηχανογραφική ταξινόμησή του θα γίνει πιθανότατα με βάση τις λέξεις σεληνιακό έδαφος, θρεπτικά διαλύματα, αζωτοβακτήρια. Άρα ο συγγραφέας πρέπει κατά τη σύνταξη του τίτλου να περιλαμβάνει τις κατάλληλες λέξεις-κλειδιά, που να δείχνουν καθαρά το περιεχόμενο του άρθρου. Μερικά περιοδικά επιτρέπουν την παράθεση συμπληρωματικών λέξεων-κλειδιών κάτω από την περίληψη, όταν οι σημαντικές αυτές λέξεις συμβαίνει να μην περιλαμβάνονται στον τίτλο".

(Π. Α. Γεράκης, Α. Γ. Σφήκας, Το ερευνητικό δημοσίευμα, Θεσσαλονίκη, 1973, σ. 4)

Ερωτήσεις:

1. Ποιος είναι ο ρόλος του τίτλου;
2. Είναι ο τίτλος κυριολεκτικός ή μεταφορικός;
3. Να δώσετε έναν άλλο τίτλο στο κείμενο κυριολεκτικό ή μεταφορικό
4. Να δείξετε τη νοηματική σχέση του τίτλου με το υπόλοιπο κείμενο
5. Είναι ο τίτλος κατάλληλος για να αποδώσει το περιεχόμενο του κειμένου;